Bekas pengarah Ultra Kirana mengaku beri wang kepada Zahid setiap bulan selama 4 tahun

Bekas pengarah Ultra Kirana Sdn Bhd (UKSB) mengesahkan di Mahkamah Tinggi bahawa syarikatnya menghantar wang tunai setiap bulan dalam Dolar Singapura kepada bekas timbalan perdana menteri Ahmad Zahid Hamidi dari 2014 hingga 2018 berhubung kontrak sistem visa luar negara (VLN).Harry Lee Vui Khun berkata bayaran kepada Zahid bermula akhir tahun 2014 dengan bayaran sebanyak S$200,000 sebulan kemudian meningkat kepada S$520,000 sebulan pada 2017.“Bayaran S$200,000 sebulan bermula pada hujung tahun 2014 dan berterusan sehingga pertengahan 2015. Dalam tempoh itu, kami ada pergi ke rumah beliau (Zahid) di Country Heights, Kajang dan dalam perjumpaan itu Zahid meminta sumbangan bulanan dinaikkan. Selepas berbincang dengan Wan Quoris (pengarah UKSB) dan David Tan, kami bersetuju untuk (memberi)  S$300,000 sebulan.“Kemudian pada 2017, Zahid meminta untuk berjumpa kami berdua di kediaman peribadinya. Dalam pertemuan itu juga Zahid meminta bayaran bulan dinaikkan berikutan pilihan raya umum akan diadakan.“Selepas berbincang dengan Wan Quoris dan David Tan, kami bersetuju untuk menaikkan bayaran bulanan daripada S$300,000 kepada S$520,000 sebulan,” katanya ketika membacakan penyataan saksinya semasa pemeriksaan utama oleh Timbalan Pendakwa Raya (DPP) Abdul Malik Ayob pada perbicaraan kes Zahid yang menghadapi 40 pertuduhan rasuah.Saksi pendakwaan ke-15 itu menambah mereka bersetuju dengan jumlah itu selepas Zahid memaklumkan bahagian Umno memerlukan bantuan kewangan.“Dalam perbincangan kami, kami bersetuju untuk membayar sejumlah RM10,000 bagi setiap bahagian iaitu lebih kurang 100 bahagian Umno dan selepas pengiraan jumlah keseluruhan mencecah S$520,000 sebulan,” katanya.Saksi pendakwaan ketiga, bekas timbalan setiausaha bahagian hal ehwal imigresen kementerian dalam negeri (KDN) Siti Jalilah Abd Manap sebelum ini memberitahu mahkamah bahawa Zahid telah menyambung kontak UKSB untuk projek VLN walaupun kontrak sedia ada masih berbaki tiga tahun lagi.Apabila ditanya dalam soalan tambahan oleh DPP Raja Rozela Raja Toran, bolehkah anda mengingati berapa kali anda menghantar (wang tunai) dari 2014 hingga 2018? Beliau berkata: “Proses itu 70% dilakukan oleh saya, 40 kali dalam tempoh empat tahun.”Raja Rozela: Bolahkah anda ingat dengan siapa anda pergi ke Country Heights, Kajang (rumah Zahid) untuk menyerahkan wang itu?Lee: Dengan Wan Quoris dan David Tan.Raja Rozela: Dalam kenyataan, anda berkata wang itu diserahkan sendiri oleh anda, anda pergi bersama (Wan Quoris dan David Tan) mengapa anda berbuat demikian?Lee: Saya tak pasti, dari hari pertama penghantaran sedemikian, saya hanya ikut dari hari pertama, ia adalah pertemuan empat mata (dengan Zahid).Beliau menambah sepanjang 40 kali penghantaran yang dilakukannya, Zahid tidak pernah memulangkan wang itu.Zahid, 69, berdepan 33 pertuduhan menerima suapan berjumlah SG$13.56 juta daripada UKSB, untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.Bagi tujuh lagi pertuduhan, Zahid didakwa sebagai menteri sama telah mendapatkan untuk dirinya wang tunai S$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasmi beliau.Dia didakwa melakukan semua kesalahan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.Perbicaraan didengar di hadapan hakim Mohd Yazid Mustafa.


Kes harian catat 26,832 jangkitan, 37 lagi korban Covid direkodkan

26,832 kes baru Covid-19 direkodkan hari ini menjadikan jumlah keseluruhan sebanyak 3,221,680 kes.Sebanyak 18,459 pesakit turut dilaporkan sembuh, menjadikan jumlah keseluruhan kes sembuh sebanyak 2,937,655.Ketika ini, 251,678 kes aktif turut direkodkan, dengan 238,620 atau 94.8% daripadanya sedang menjalani kuarantin kendiri.Dalam pada itu, 5,287  (2.1%) kes kini berada di pusat kuarantin sementara 7,524 (3.0%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 247 kes di mana 139 daripadanya memerlukan bantuan alat pernafasanKadar penggunaan kemudahan ICU di seluruh negara kini sebanyak 57.2% dengan kes Covid-19 merangkumi 29.7%.37 korban akibat wabak itu turut dilaporkan, termasuk 10 kes kematian sebelum tiba ke hospital.Ketika ini, kes keseluruhan kematian adalah sebanyak 32,347 orang.


Pendakwaan pertikai soalan tidak relevan pihak pembelaan Najib

Pihak pendakwaan dalam perbicaraan 1Malaysia Development Bhd (1MDB) Najib Razak hari ini mempersoalkan pasukan pembelaannya dalam mengemukakan soalan yang tidak relevan kepada bekas pengarah bukan eksekutif 1MDB Ismee Ismail, yang merupakan saksi pendakwaan ke-13.Ketua pasukan pendakwaan Gopal Sri Ram memberitahu Mahkamah Tinggi bahawa soalan yang dikemukakan oleh peguam Najib, Hariharan Tara Singh tidak relevan dan meminta mereka (mengajukan soalan) yang lebih baik untuk menjimatkan masa mahkamah.“Saya tidak lihat kaitannya. Saya sudah lama bersabar dengan semua dokumen yang dikemukakan kepadanya, ia mestilah ada kaitan dengan soalan itu.“Jadi, saya akan sangat berterima kasih sekiranya rakan saya dapat menerangkan kepada kami dan Yang Arif, kaitan soalan yang telah diajukan kepada Shahrol Azral Ibrahim Halmi (bekas CEO 1MDB),” kata Sri Ram.Dalam pemeriksaan balas, Hariharan bertanya kepada Ismee mengenai kejadian yang berlaku melibatkan Shahrol dan Pengarah Eksekutif 1MDB Casey Tang.Peguam itu berkata kaitan soalan itu adalah untuk menunjukkan bahawa Shahrol dan Tang adalah orang utama yang mewakili pengurusan 1MDB dalam transaksi tertentu dan mereka adalah orang yang tidak mematuhi keputusan lembaga pengarah.“Pihak pembelaan ingin menegaskan bahawa Shahrol dan Tang bertindak bertentangan dengan mandat lembaga (pengarah). Apa yang kami mahu tunjukkan ialah bagaimana kedua-dua individu ini telah memanipulasi skim ini dan kami menanyakan mengenai pendirian lembaga pengarah 1MDB mengenainya,” tambah beliau.Hakim Collin Lawrence Sequerah kemudian menegaskan bahawa ia tidak mengapa jika Ismee ditanya tentang apa yang dia tahu. “Jika dia tahu atau jika dia mempunyai pengetahuan peribadi tentang apa sahaja yang kamu tanya, ia adalah bagus. Tetapi kebanyakan yang anda tanya, dia tidak mengetahuinya,” kata hakim.Hakim itu berkata jawapannya sudah tersedia di dalam dokumen dan pihak pembelaan boleh menukar soalan dengan meletakkan cadangan mereka dengan cara yang mudah bagi Ismee bersetuju atau tidak bersetuju dan bukannya mengulangi kandungan yang telah dinyatakan dalam dokumen itu.“Saya tidak nampak kesudahan untuk saksi pada masa akan datang jika ia berterusan begini. Bolehkah perkara ini kita buat kesimpulan? tanya hakim.“Hanya tanya (Ismee) apa yang anda mahu kemukakan dalam kes anda dan tinggalkan yang lain untuk penghujahan,” kata hakim.Bagaimanapun peguam utama Najib, Muhammad Shafee Abdullah berkata jika mahkamah berpendapat sedemikian, ia adalah kerana bagaimana Shahrol dan yang lain meletakkannya seperti itu untuk mengelirukan semua orang.“Ini adalah kes yang sangat rumit. Kes ini melibatkan banyak dokumen dan transaksi. Ia bukanlah kes yang mudah diputuskan atau diselesaikan,” katanya.Najib, 68, menghadapi empat pertuduhan menggunakan kedudukannya untuk mendapatkan suapan RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.Perbicaraan bersambung esok.


Mahkamah arah Roger Ng lucut hak AS$35.1 juta berhubung kes rasuah 1MDB

Seorang hakim Amerika Syarikat (AS) pada Jumaat mengarahkan bekas jurubank Goldman Sachs Group Inc, Roger Ng melucut hak AS$35.1 juta (RM155.42 juta) wang miliknya, selepas menjatuhkan hukuman penjara 10 tahun kerana bersubahat menggelapkan berbilion dolar daripada dana kekayaan negara 1Malaysia Development Berhad (1MDB).
Hakim daerah AS, Margo Brodie di Brooklyn menolak hujah Ng bahawa dia tidak memiliki wang lagi selepas kerajaan Malaysia merampas puluhan juta dolar akibat kesalahan jenayahnya.
Peguam Ng, Marc Agnifilo juga berkata anak guamnya, seorang warga Malaysia dan bekas ketua perbankan pelaburan Goldman di Malaysia, telah kehabisan sebahagian besar asetnya.
Brodie, bagaimanapun berkata, melucutkan hak AS$35.1 juta itu tidak berlebihan mengikut Perlembagaan.
Beliau juga berkata walaupun Ng tidak wajar dipersalahkan sepenuhnya, namun "dia memainkan peranan dalam salah satu jenayah kewangan terbesar setakat ini", satu skim yang menyebabkan "kemudaratan tidak ketara kepada keyakinan orang ramai terhadap demokrasi dan kerajaan".
Agnifilo bagaimanapun enggan memberi sebarang maklum balas lanjut.
Brodie menjatuhkan hukuman penjara ke atas Ng pada 9 Mac, 11 bulan selepas juri mendapati dia bersalah kerana membantu bekas majikannya Tim Leissner menggelapkan wang 1MDB, melakukan pengubahan wang haram, dan merasuah pegawai kerajaan untuk mendapatkan perniagaan.
Jho Low, seorang pembiaya Malaysia dan disyaki dalang skim itu, turut didakwa tetapi masih bebas.
Leissner dijadualkan berdepan hukuman pada 6 September.
Goldman membuat keputusan dengan pihak berkuasa pada Oktober 2020, bersetuju membayar AS$2.9 bilion dan meminta pegawainya di Malaysia mengaku bersalah atas pertuduhan rasuah.
Bekas perdana menteri Najib Razak sedang menjalani hukuman penjara 12 tahun selepas disabitkan di mahkamah kerana menerima AS$10 juta daripada 1MDB.
Najib secara konsisten menafikan salah laku itu.


Kesihatan awam, tindakan tangani Covid-19 tumpuan utama Dewan Rakyat hari ini

Isu kesihatan awam dan tindakan menangani pandemik Covid-19 yang melanda negara menjadi tumpuan utama pada hari kedua Mesyuarat Khas Penggal Ketiga Parlimen Ke-14, hari ini.Menurut Aturan Urusan Mesyuarat di laman rasmi Parlimen, perkara itu akan diperjelaskan Menteri Kesihatan Dr Adham Baba, disusuli sesi ahli-ahli Parlimen mengemukakan persoalan penjelasan lanjut dan cadangan sebelum dijawab menteri berkenaan.Antara topik yang dijangka bakal diketengahkan termasuk langkah mitigasi menangani peningkatan kes, penambahan kapasiti di fasiliti kesihatan awam seluruh negara dan kebajikan petugas kesihatan.Mesyuarat Khas Penggal Ketiga Parlimen Ke-14 berlangsung selama lima hari, bermula semalam sehingga 29 Julai dan 2 Ogos.Pada sidang khas itu, kesemua 220 ahli Parlimen termasuk yang belum divaksin dibenarkan hadir ke Dewan Rakyat dengan pematuhan prosedur operasi standard (SOP) yang ketat, termasuk perlu menjalani ujian saringan Covid-19 serta memakai pelitup muka.


Peninggalan sejarah Perang Dunia Kedua terabai, disewakan untuk perniagaan

Di seluruh Semenanjung Malaysia, wujud ratusan tapak bersejarah yang satu waktu dulu pernah menyaksikan peristiwa-peristiwa sejarah Perang Dunia Kedua.Pantai Sabak di Kota Bharu, Kelantan misalnya menjadi lokasi pertempuran pertama Perang Dunia Kedua di pentas Pasifik apabila Jepun mendaratkan tenteranya beberapa jam sebelum serangan di Pearl Harbour, Amerika Syarikat pada 7 Disember 1941.Namun hari ini, hampir lapan dekad kemudian, peristiwa-peristiwa itu kini dicatat dalam buku-buku sejarah dan kenangan mereka yang hidup di zaman tersebut.Meskipun lokasi-lokasi ini mempunyai nilai sejarah, ia tidak mendapat perhatian sepenuhnya oleh pihak berkuasa sehingga mendorong sekumpulan aktivis pencinta sejarah berjuang bagi mengekalkan tapak-tapak sejarah tersebut daripada hilang ditelan zaman.Malaya Historical Group (MHG) menghimpunkan beberapa aktivis sejarah yang giat mencari, mengumpul dan memelihara artifak serta tapak tinggalan sejarah Perang Dunia kedua di semenanjung.Green Ridge di Kampar, Perak. Sebuah lokasi bersejarah yang dipulihara dan diselenggara oleh Malaya Historical Group.Pengerusi MHG Shaharom Ahmad berkata terdapat banyak tapak pertempuran antara Jepun dan tentera Komanwel semasa Perang Dunia Kedua, namun tidak banyak yang masih tinggal untuk tatapan generasi kini.Katanya contohnya di utara tanah air, pertempuran terjadi di Jitra, Kodiang dan Changlun dan di lokasi berhampiran lapangan terbang di Kepala Batas.Sementara di Perak pula, pertempuran terjadi di Kuala Kangsar, Teluk Intan, Chemor dan Kampar.“Namun tidak banyak yang boleh dipelihara. Kerana itu kami berjuang untuk menyelamatkan tapak pertempuran di Green Ridge, Kampar, Perak. Di tapak ini banyak yang masih kekal bentuk asalnya seperti tapak kubu dan parit pertahanannya,” katanya kepada MalaysiaNow.“Berhampiran tapak itu dahulu ada Thompson Ridge yang juga tapak pertempuran namun menjadi kawasan perumahan. Kesan-kesan sejarah di situ sudah tiada, hanya tinggal di Green Ridge.”Kawasan pendaratan Jepun di Pantai Sabak, beserta kubu-kubu pertahanan British hilang akibat hakisan pantai sehingga satu kilometer.Katanya, kebanyakan tapak yang berkaitan Perang Dunia Kedua berada dalam kawasan yang dimiliki oleh individu persendirian atau syarikat korporat yang menyulitkan usaha pemuliharaan, memandangkan usaha itu memerlukan persetujuan pemilik.Tentera Jepun diketuai Jeneral Tomoyuki Yamashita menggempur Tanah Melayu dan berjaya merampasnya dari tangan British dalam masa beberapa bulan.Kekalahan akhir British di Singapura dianggap sebagai kekalahan paling memalukan empayar British.Sepanjang kempen, mereka berdepan tentangan daripada pasukan tentera Australia dan dari India serta askar Melayu.Peninggalan sejarah disewakan untuk perniagaanShaharom menceritakan, di sebuah berek di Parit Sulong di Batu Pahat, Johor misalnya, tentera Jepun menggunakannya untuk menahan dan mendera tahanan-tahanan perang.Berek itu menjadi uzur dan daif akibat peredaran zaman.Katanya, ia dipulihkan dengan inisiatif pihak berkuasa dan diserahkan kepada majlis daerah.Bagaimanapun, majlis daerah kemudiannya menyewakan berek tersebut kepada pengusaha-pengusaha kedai.“Ia wajar dijadikan muzium atau galeri supaya dikekalkan bentuk asalnya. Kerana kami memperjuangkan agar berek ini dikekalkan kerana ada kesan-kesan pendudukan Jepun.“Kerana ini, orang tempatan menuduh kami cuba menutup periuk nasi mereka,” katanya yang memberitahu, pihaknya menerima persetujuan daripada Australia War Memorial untuk badan itu memberi artifak milik badan itu sebagai bahan pameran untuk galeri itu.Sehingga kini, usaha untuk menjadikan berek itu sebagai galeri atau muzium masih belum menemui kejayaan.MHG juga giat memasang papan-papan tanda di tapak-tapak penting menggunakan dana sendiri, sebagai cara mengingatkan masyarakat mengenai kepentingan tapak berkenaan.Bukan itu sahaja stigma negatif yang diterima pihaknya.MHG sering dipanggil untuk membawa pengkaji sejarah, waris tentera dan diplomat dari United Kingdom, Britain dan Australia ke tapak-tapak tersebut.Shaharom Ahmad (kiri) memakai uniform tentera British menerangkan perihal peralatan perang dalam sebuah acara bersama pelajar sekolah.Pada lawatan-lawatan itu, ahli-ahli MHG akan mengenakan uniform tentera British sebagai salah satu cara mendidik masyarakat, selain cara untuk mengenang sejarah.Ia menjadi “trademark” kumpulan itu.Bagaimanapun, segelintir orang ramai menganggap mereka mengagungkan sejarah penjajah berbanding sejarah sendiri.“Mereka sukar terima perkara berkaitan sejarah perang dunia kedua. Tak boleh nak salahkan mereka kerana faktor kesukaran hidup zaman itu.“Kami tidak mengagungkan penjajah, namun usaha ini perlu bagi mendidik masyarakat mengenai peristiwa penting supaya kita menghayati dan mempelajarinya.“Hendak capai kemerdekaan bukan senang. Kesengsaraan semasa perang akan jadikan kita sedar supaya jangan diulang lagi peristiwa tersebut,” kata Shaharom.


EU lulus penggunaan vaksin keluaran Johnson & Johnson

Kesatuan Eropah (EU) pada Khamis meluluskan penggunaan vaksin Covid-19 keluaran Johnson & Johnson, beberapa jam selepas Agensi Ubat-ubatan Eropah (EMA) memberikan rumusan yang positif mengenai keselamatan dan keberkesanannya.Dibangunkan Janssen, farmasi di bawah Johnson & Johnson, ia vaksin keempat yang diluluskan EU, selepas BioNTech-Pfizer, Moderna dan AstraZeneca.EMA mengesyorkan penggunaan vaksin Covid-19 Janssen untuk mereka berusia lebih 18 tahun.Pengarah Eksekutif EMA, Emer Cooke berkata penggunaan vaksin itu hanya memerlukan satu dos sahaja.Hasil percubaan klinikal melibatkan 44,000 orang di Amerika Syarikat, Afrika Selatan dan negara Amerika Latin menunjukkan vaksin itu mempunyai keberkesanan 67 peratus, menurut EMA.“Vaksin yang lebih selamat dan berkesan akan berada di pasaran.“Dengan jumlah dos yang kami tempah, kami dapat memberi vaksin hingga 200 juta orang di EU,” kata Presiden Suruhanjaya Eropah Ursula von der Leyen di Twitter.Ia sekali gus memberikan harapan dalam pelaksanaan program vaksinasi EU, yang menyasarkan menyuntik 70 peratus penduduk dewasa menjelang 21 September.


Nazri dilantik sebagai duta Malaysia ke AS, umum Wisma Putra

Bekas ahli Parlimen Padang Rengas, Nazri Aziz dinamakan sebagai duta Malaysia ke Amerika Syarikat (AS), menjadi satu-satunya ahli politik daripada beberapa ketua perwakilan diplomatik ke luar negara yang baru dilantik seperti diumumkan Wisma Putra hari ini.
Sejak dua tahun lepas, timbul desas-desus nama beliau dipertimbangkan untuk jawatan duta ke Eropah yang mana ianya tidak menjadi kenyataan.
Keputusan untuk melantik Nazri dilihat sebagai bertentangan dengan dasar kerajaan Pakatan Harapan (PH) yang sebelum ini berjanji untuk tidak melantik ahli politik sebagai diplomat ke luar negara.
Turut menerima watikah pelantikan sebagai ketua perwakilan Malaysia ke luar negara yang baru ialah bekas duta ke Emiriah Arab Bersatu (UAE), Syed Md Hasrin Tengku Hussin @ Syed Hussin (Indonesia); bekas duta Malaysia ke Itali, Abdul Malik Melvin Castelino Anthony (Filipina); bekas duta ke Uzbekistan, Hendy Assan (Kota Vatican); bekas konsul jeneral di Australia, Hafizah Abdullah (Sweden); bekas pesuruhjaya tinggi ke Nigeria, Gloria Corina Peter Tiwet (Brazil); Ruzaimi Mohamad (Kenya), Suzilah Mohd Sidek (Republik Czech); Amarjit Singh Sarjit Singh (Timor-Leste) dan ‘Alauddin Mohd Nor (Kuwait).
Pelantikan Syed Hasrin sebagai ketua perwakilan ke Jakarta dianggap sebagai salah satu misi luar negara terpenting Malaysia.
Sebelum ini jawatan tersebut disandang ahli politik di bawah pentadbiran Najib Razak, Zahrain Mohd Hashim, yang kemudiannya berpaling tadah daripada PKR.
Khidmat Zahrain ditamatkan pada 2018 oleh kerajaan PH pimpinan Dr Mahathir Mohamad sebelum digantikan dengan diplomat Zainal Abidin Bakar, sekali gus menunaikan janji gabungan itu kepada komuniti diplomatik untuk menamatkan amalan melantik ahli politik sebagai perwakilan Malaysia ke luar negara.
Tahun lepas, kerajaan dikatakan telah membatalkan pelantikan bekas ahli parlimen Pasir Salak Tajuddin Abdul Rahman sebagai duta ke Indonesia.
Dilaporkan yang Tajuddin dilantik tidak lama selepas beliau berselisih dengan Presiden Umno Ahmad Zahid Hamidi.
Bagaimanapun pelantikan tersebut dikecam komuniti diplomatik, yang mengkritik kerajaan ketika itu kerana mengubah dasar melantik ahli politik pegang jawatan itu.
Sebelum ini, pada September 2021, Nazri mengkritik dasar menghalang ahli politik daripada dilantik sebagai duta ke luar negara.
Katanya langkah melantik ahli politik bagi jawatan diplomatik tidak membahayakan negara berbanding melantik golongan itu untuk menduduki jawatan dalam syarikat berkaitan kerajaan.
“Tapi taulah, PH ni playing to the gallery. Jadi ia menjadi benda yang mudah, dia buatlah piagam mengatakan diplomat tidak boleh dilantik dari kalangan ahli Parlimen,” kata Nazri dalam program temu bual Talk, Now kelolaan MalaysiaNow.


Penguasaan proton cecah tahap tertinggi, 27.1% dalam tujuh tahun

Proton Holdings Bhd telah menyampaikan 11,873 kereta pada Februari (domestik dan eksport) untuk mencapai tahap pasaran tertinggi dalam tempoh tujuh tahun, bersamaan dengan 27.1 peratus penguasaan pasaran automotif, paling tinggi sejak September 2013.Proton berkata dalam satu kenyataan hari ini berkata ia mengakhiri Februari dengan tempat kedua di Malaysia dengan gandaan jualan mengatasi angka Januari 2021 sebanyak 5,964 unit.“Berbanding bulan yang sama pada 2020, jumlah jualan meningkat 19.9 peratus, walaupun secara keseluruhan, jumlah jualan bagi dua bulan pertama tahun ini masih 643 unit atau 3.5 peratus di sebalik jumlah kumulatif yang dicatatkan pada tahun lepas,” katanya sambil menambah SUV keduanya, Proton X50 yang dilancarkan pada 27 Okt tahun lepas, telah mencapai tahap tertinggi bulanan baharu dengan 3,345 unit disampaikan pada Februari.Proton berkata sebanyak 1,475 unit Proton X70 turut disampaikan pada bulan berkenaan (yang tertinggi bagi SUV segmen-C), dan syarikat itu menjual sejumlah 4,820 SUV, prestasi terbaiknya dan yang paling banyak berbanding mana-mana jenama di negara ini.“Model dengan jualan tertinggi, bagaimanapun, masih Proton Saga. Dengan 4,217 unit dihantar, sedan segmen A ini kekal sebagai opsyen popular di kalangan pembeli kereta yang menghargai gabungan praktikal, reka bentuk yang menarik dan lebih nilai untuk ringgit.“Sedan ini juga telah melebarkan sayapnya dengan menjadi model Proton pertama yang dijual di Kenya pada 25 Februari, yang mana ia dipasang secara tempatan oleh rakan kongsi Proton, Simba Corporation.“Model Proton yang lain juga menunjukkan prestasi yang baik. Proton Persona kembali menerajui dalam kategori sedan segmen B apabila mencatatkan penghantaran 1,818 unit pada Februari, mengatasi pesaingnya yang lebih baru dalam proses itu,” katanya.Proton Exora pula kekal menguasai pasaran MPV segmen C manakala Proton Iriz meraih tempat ketiga untuk “hatchback” segmen B.Ketua Pegawai Eksekutif Proton Edar, Roslan Abdullah berkata Februari terus menjadi bulan yang sukar bagi industri automotif Malaysia, namun Proton berprestasi positif kerana ia mampu menghasilkan lebih banyak kereta dan dengan itu berjaya merealisasikan tunggakan dalam tempahannya sepanjang tempoh Perintah Kawalan Pergerakan (PKP).“Ini penting kerana kita perlu konsisten dalam menyampaikan tempahan yang dibuat bagi mengelakkan situasi tergesa-gesa sebelum insentif PENJANA tamat pada akhir Jun tahun ini.“Sektor automotif terus menarik perhatian dengan pelancaran model baharu yang pasti mencetuskan minat pengguna dan mewujudkan persaingan sihat untuk Proton dengan jenama lain, namun kami akan terus berhati-hati dalam melangkah ke hadapan bagi mengelakkan ancaman pandemik yang berpotensi menganggu operasi,” katanya.Bulan ini juga menyaksikan pelancaran empat model edisi khas. Proton Persona dan Exora Black Edition serta Proton Saga dan Iriz R3 Limited Edition yang telah diumumkan secara dalam talian pada 18 Feb dan telah menerima sejumlah 1,169 tempahan berbanding jumlah pengeluaran terhad sebanyak 3,500 unit setakat 26 Feb lepas.Tahun ini, tumpuan Proton adalah ke arah meningkatkan keseluruhan rantaian nilai selepas jualan supaya pelanggan dapat menikmati pengalaman jenama premium selepas membeli kereta mereka.“Proton mengakui bahawa beberapa aspek perniagaan kumpulan belum dapat mengikuti kejayaan kami baru-baru ini. Kami telah mengalami isu-isu integrasi dan pelanggan yang memerlukan pembaikan selepas kemalangan serta penyelenggaraan berkala telah menghadapi kelewatan.“Kami sedang menangani isu-isu ini dan berharap dapat menyelesaikannya dalam masa yang singkat tetapi buat masa ini, saya menggesa semua pemilik Proton yang menghadapi kelewatan agar menghubungi talian khidmat pelanggan kami di 1-800-88-8398,” katanya lagi.


Skandal kurun ini: Marquez

Saya pernah ditanyai, selepas meninggal dunia nanti; karya mana yang akan menjadi monumen untuk mengenang saya.Adakah misalnya 1515, Tuhan Manusia, Profesor, drama pentas Misi, atau karya haram saya Perempuan Nan Bercinta yang akan sebenar mewakili saya?Soalan itu menyentakkan dan mengambil masa agak lama untuk difikirkan.Saya fikir yang akan mewakili diri kelak ialah tulisan pojok – kolum saya – yakni seperti yang sedang saudara baca sekarang ini.Tahun lalu, apabila rencana atau pojok Gabriel Jose Garcia Marquez, penerima Hadiah Nobel tahun 1982 akhirnya berhasil diterjemahkan ke bahasa Inggeris dan diterbitkan sebagai koleksi tulisan “The Scandal of the Century and Other Writings” (2019), saya fikir jawapan saya di atas adalah yang paling mutlak (buat masa ini).Marquez, yang sangat terkenal dengan novel “One Hundred Years of Solitude” pernah memberitahu pembaca; ‘Saya tidak mahu dikenang kerana One Hundred Years of Solitude, apatah lagi kerana Hadiah Nobel, tetapi lebih baik dikenang kerana tulisan saya di surat khabar. Saya dilahirkan seorang jurnalis…ia mengalir dalam darah saya.’Membaca 50 tulisan pojok Marquez termuat dalam “The Scandal of the Century and Other Writings” meletakkan saya dalam renungan dan muhasabah kesusasteraan yang dalam.Marquez menulis dengan ringkas, tidak lebih seribu patah perkataan kadang, meski acap kali juga terlajak ke tiga ribu patah perkataan dalam akhbar-akhbar El Heraldo (1950), El Spectador dan Cronica (1954), Elite (1957), Momento (1958) dan Revista de Casa de las Americas (1977) menganjur di beberapa buah negara Amerika Latin.Tulisan Marquez meliputi pelbagai isu, daripada hal lokal seperti orang terjatuh bangunan tetapi masih berpeluang hidup sehinggalah isu antarabangsa seperti Nato dan perang Vietnam.Akan tetapi, satu yang menyebabkan Marquez barangkali berasa puas ialah dia mengarangnya dengan cara yang sungguh sasterawi.Semacam berita dan sensasi gosip mingguan yang disasterakan.Diketik mesin taip Marquez, semua gosip politik yang disentuh menjadi berita politik yang menggelikan hati khalayak. Setiap minggu, atau bulan, tulisan pojoknya akan merubah pendekatan dan bentuk; tetapi masih hantarannya sasterawi; kadang seperti membaca cerpen atau novelnya yang tepu realisme magis.Membaca 50 tulisan pojok Marquez termuat dalam “The Scandal of the Century and Other Writings” meletakkan saya dalam renungan dan muhasabah kesusasteraan yang dalam.Ia menenggelamkan audiens dalam mimpi Carribean.Hal-hal yang sederhana seperti ikan yang turun dari langit (dibawa badai) atau surat berlonggok yang tidak tiba ke alamatnya akan dipakejkan semula menjadi suatu suguhan seni menakjubkan.Misalnya dalam rencana kecil “The Presidential Barber”, Marquez tidak begitu tertarik dengan gagasan Presiden Colombia, Mariano Ospina Perez (memerintah antara 1946-1950), apatah lagi berhasrat melaporkan acara ranting remeh yang dirasmikannya.Presiden itu dilaporkan merasmikan sejumlah telefon awam di Barranquilla.Foto-foto Presiden Ospina Perez kelihatan tegas, tidak punya riak wajah di hadapan 20 set telefon kaku.Marquez bagaimanapun dengan penuh usik humor tidak berasa terpanggil membincangkan acara tersebut.Dia melayang di sebalik khayalan liarnya, membayangkan muka persih rapi presiden itu tentunya diandam oleh seorang tukang gunting yang cekap.Begitu nakal dia membayangkan tukang gunting cekap itu diberi izin mencukur pipi dan bauk presiden.Satu-satunya orang yang dibenarkan memegang pisau dan meletakkannya di tengkuk pemimpin seraya melelas bulu kecil dan dengan penuh waspada menekan bahagian tajam pisau cukur itu di leher presiden.Satu kecuaian, atau boleh jadi satu kesengajaan akan memancurkan darah dan menyembelih Kepala Negara Colombia itu hidup-hidup.Akan tetapi, tentu Marquez akan menyorot hanya sisi kecekapan tukang gunting itu.Dia hanya mengandaikan kalau-kalau tukang cukur itu punya ambisi lain untuk tersohor.Dalam tahun 1950 dan 1951, Marquez mengendalikan dua buah akhbar, pertama “Cronica”, di mana beliau bekerjasama dengan Alfonso Fuenmayor dan menerbitkan enam cerpen awalnya di sini, dan kedua akhbar “Comprimido” di mana Marquez menjadi editornya.Setelah kedua-dua akhbar ini ditutup Marquez bertugas sebagai pengulas filem di sebuah lagi akhbar milik parti Liberal, “El-Espectador”.Marquez mulai dikenali setelah penerbitan novel pertamanya La hojarasca (1979) yang diterjemahkan ke bahasa Inggeris sebagai Leaf Storm; dan laporan beliau mengenai skandal Velasco, iaitu kisah tentera laut yang karam kapalnya dan diselamatkan kemudian setelah hanyut di laut.Laporan Marquez itu adalah dari dimensi politik yang menyiasat ke akar umbi bagaimana penglibatan kerajaan memuatkan barangan haram di dalam kapal tersebut hingga sarat dan lebih muatan.Laporan ini memalukan kerajaan Colombia di bawah pimpinan diktator Rojas Pinilla yang merampas kuasa beberapa tahun sebelum itu dengan alasan untuk menamatkan pertelingkahan antara Liberal dan Conservatives dan kononnya untuk menamatkan era la violencia.Penerbitan One Hundred Years of Solitude di Buenos Aires pada Mei 1967 disifatkan oleh pengkritik sastera Amerika latin sebagai ‘gempa bumi sastera’.Pojok ‘The Scandal of the Century and Other Writings’ hasil tulisan Gabriel Jose Garcia Marquez.Penerbitan novel ini menyebabkan Marquez terkenal sekelip mata.Pengiktirafan berterusan diperolehi dari semua sudut dunia dan apabila ia diterbitkan dalam bahasa Inggeris pada tahun 1970, Marquez menjadi bertambah terkenal.Novel ini menerima pelbagai anugerah sastera, antara lain Chianchiano Prize dari Itali.Setelah itu Marquez berhenti menulis pojok.Rencana-rencana atau tulisan pojok Marquez menyediakan bumbu atau asas penting kepada semua fiksyen mendiang yang terkenal, termasuklah Love in the Time of Cholera, The Autumn of the Patriarch, No One Writes to the Colonel, In Evil Hour dan Chronicle of a Death Foretold.Tidaklah menghairankan jika Marquez mengatakan tulisan pojoknya jauh lebih penting berbanding karya kreatifnya.Ini kerana 50 tulisan awal yang kadang hanya berupa nota dan catatan pendek ini adalah permulaan kepada segala macam epik yang dikarangnya kemudian.Kolum-kolum Marquez ini kadang boleh diertikan sebagai cerita pendek, mungkin juga berita untuk disensasikan (atau ditertawakan), kecaman pedih politik, lemparan idea-idea liberal dan kadang pandangan kiri sosialis.Ia semacam hasutan tetapi bukan. Ia semacam kelucuan tetapi keseriusan. Juga semacam kebenaran tetapi kefantasian.Pojok Marquez adalah nyawa kepada seluruh karyanya, benih tersemi untuk segala seni yang ditanaminya, ia membaurkan fiksi dan bukan fiksi dengan penuh melankolia sehingga sesuatu yang patut ditangiskan akan diberi jenaka; manakala yang lucu diberi suntikan dukana yang membuai emosi.Ia adalah parameter sebenar tulisan pojok untuk siapa pun.“The Scandal of the Century and other Writings” diterjemahkan oleh Anne Mclean dan diterbitkan oleh Vintage International baru tiba di negara ini, untuk dinikmati pelahap sastera yang kelasan.Buku sepanjang 302 halaman ini memberi sisi lain seorang seniman dan sasterawan besar dunia yang penuh enigma.


7 juta kanak-kanak bawah lima tahun di Afrika di ancam kebuluran, kata Unicef

Tabung Kanak-Kanak Pertubuhan Bangsa-Bangsa Bersatu (Unicef) pada Selasa berkata kanak-kanak di Afrika berhadapan krisis yang belum pernah berlaku sebelum ini termasuk kelaparan, perpindahan, kekurangan air dan rasa tidak selamat, lapor Xinhua.
Lebih tujuh juta kanak-kanak di bawah umur lima tahun yang mengalami kekurangan zat makanan, memerlukan segera bantuan pemakanan dengan 1.9 juta kanak-kanak berisiko mati akibat kekurangan zat makanan yang teruk, menurut Unicef.
Wilayah ini kini perlahan-lahan pulih daripada kemarau terburuk dalam tempoh 40 tahun. Akibat kekurangan hujan sepanjang tiga tahun lepas, masyarakat yang mudah terjejas itu hilang ternakan lembu, tanaman dan mata pencarian.
"Krisis di Afrika itu mengorbankan kanak-kanak. Krisis ini telah menyebabkan kanak-kanak tidak mendapat keperluan asas - makanan yang mencukupi, rumah, air yang selamat dan pendidikan," kata pengarah wilayah Unicef untuk Afrika Timur dan Selatan, Mohamed Fall.
Di seluruh rantau ini, 23 juta orang di Ethiopia, Kenya dan Somalia terjejas akibat kekurangan makanan.
Selain keperluan pemakanan, cuaca yang melampau dan rasa tidak selamat turut memberi kesan buruk kepada wanita dan kanak-kanak selain risiko keganasan, eksploitasi seksual dan penderaan.
Penularan wabak termasuk taun, campak, malaria dan penyakit lain serta krisis iklim memburukkan lagi keadaan.
Harga makanan di pasaran tempatan yang tinggi membebankan kanak-kanak dan keluarga.
Pada 2022, menerusi sumbangan penderma, Unicef dapat menyediakan perkhidmatan pencegahan kekurangan zat makanan kepada lebih 30 juta kanak-kanak dan ibu.
"Tahun ini, pembiayaan bukan sahaja akan membantu kanak-kanak pulih daripada ancaman krisis malah dapat membangunkan sistem yang lebih berdaya tahan dan mampan yang boleh menahan kesan dan kejutan iklim pada masa hadapan," katanya.


Mampukah PKR Sarawak bangkit semula?

Dilanda badai pembelotan dan khianat, PKR Sarawak kini mula merancang persediaannya untuk menghadapi pilihan raya negeri (PRN) yang bakal menjelang.Namun penganalisis dan pemerhati politik Sarawak tidak yakin penubuhan “council of elders” adalah penyelesaian terbaik bagi PKR negeri itu.Penganalisis berkata apa yang tidak ada dalam PKR pada ketika ini ialah pemimpin yang kuat dan berpengaruh.Dalam tempoh setahun, dua pemimpin PKR negeri keluar daripada parti itu.Veteran politik, Baru Bian juga turut mengumumkan keluar parti selepas krisis politik 2020, sementara baru-baru ini, ahli Parlimen Julau Larry Sng, yang ditugaskan memimpin PKR Sarawak memutuskan untuk menjadi bebas dalam sebuah pengumuman mengejutkan.Daripada sebanyak enam ahli Parlimen parti itu di Sarawak, kini PKR hanya tinggal ahli Parlimen Miri, Michael Teo.Penganalisis politik Sarawak Jayum Jawan berkata terdapat kekurangan komunikasi antara kepimpinan tertinggi parti dengan pemimpin negeri itu.Menurutnya lagi, pelantikan “council of elders” dalam PKR mengesahkan perkara ini tersebut.“Ini boleh dilihat sebagai kegagalan pimpinan pusat mengenal pasti individu yang mampu memimpin PKR di Sarawak,” katanya kepada MalaysiaNow.Jayum berkata, pemimpin PKR di semenanjung masih tidak dapat membawa parti itu “melangkaui Lembah Klang”.Felo kanan Majlis Profesor Negara (MPN) Jeniri Amir turut bersetuju PKR Sarawak pada ketika ini terdesak memerlukan seorang pemimpin.Katanya, penubuhan “council of elders” hanya langkah sementara untuk menangani kemelut tersebut.“Mereka harus membuat strategi yang tepat. Jika tidak, mereka mungkin akan jatuh pada kedudukan terendah dalam PRN akan datang,” katanya kepada MalaysiaNow.Jeniri turut menambah, PKR kini berada dalam “huru-hara” dan di “kedudukan paling lemah” sejak kemenangan mereka pada Pilihan Raya Umum ke-14 (PRU14).“Oleh kerana krisis kepemimpinan, ia turut melemahkan jentera akar umbi dan kehilangan pemimpin yang paling berpengaruh, Baru Bian. Sekarang ini ia tidak mempunyai ketua dan halatuju.”Jeniri turut berkata dalam keadaan sekarang, parti itu bakal menghadapi krisis buruk dan meramalkan dalam PRN Sarawak yang bakal menjelang, PKR tidak akan menang walaupun satu kerusi.“Ini adalah pertempuran berat bagi mereka. Tidak ada kepimpinan yang berpengaruh dan berkarisma di Sarawak untuk mengemudi parti itu. Kalau boleh saya katakan, sangat sukar bagi mereka untuk menang walaupun satu kerusi.”Jeniri berkata, PKR mesti keluar dari budaya berpuak-puak dalam memilih pemimpin negeri seterusnya.“Pemimpinnya mesti mempunyai integriti yang sangat tinggi, seseorang yang tahu bagaimana menganalisis masalah dan dapat membawa aspirasi rakyat, menangani masalah di lapangan,” tambahnya.Sementara itu, Jayum turut menambah bahawa jika PKR ingin mulakan semula dalam membangunkan parti ketika ini, mungkin ia sudah sedikit terlewat.Beliau berkata idea “council of elders” hanya muncul selepas kepemimpinan nasional PKR gagal menamakan pengganti untuk mengetuai Sarawak.


Sorry.


Belanjawan 2021, agenda kelestarian antara tumpuan utama

Agenda kelestarian akan menjadi antara tumpuan khusus dalam Belanjawan 2021 dengan pengumuman penting mengenainya akan dibuat pada 6 November ini, kata Perdana Menteri Muhyiddin Yassin.Menyifatkan pandemik Covid-19 sebagai suatu kesedaran kepada dunia, Muhyiddin berkata Malaysia, seperti negara-negara lain, perlu memikirkan kembali agenda pembangunannya terutama mengenai kelestarian dan teknologi hijau, yang memainkan peranan penting dalam memacu ekonomi .Beliau mengakui adalah sukar untuk menemui sesuatu yang positif di dalam situasi Covid-19 ini, namun sebagai seorang optimis, perdana menteri berkata beliau yakin ada sinar harapan.“Sekatan di seluruh dunia membuat kita merenung, membuat kita berfikir dan kita mula menyedari bahawa kita perlu mengubah cara kita. Kita perlu memikirkan semula hubungan kita dengan planet ini dan kita perlu membina semula dengan lebih baik. Oleh kerana kita semua berada di rumah, kita juga menyedari bahawa kualiti udara lebih baik dan bumi boleh kembali pulih.“Bagaimanapun, ini tidak lama kerana kita kembali kepada cara lama kita apabila sekatan tidak lagi dilaksanakan. Pengajarannya ialah ia menjanjikan jalan pemulihan alam ketika kita menghadapi wabak ini, ” katanya dalam ucapan sebelum merasmikan Persidangan dan Pameran Teknologi Hijau dan Produk Eko Antarabangsa 2020 (IGEM 2020) yang diadakan secara maya, hari ini.Perdana Menteri berkata Covid-19 dan perubahan iklim, terbukti jelas merupakan ancaman berkembar dan menimbulkan kebimbangan dan ancaman di seluruh dunia dan memerlukan penyelesaian global yang serupa.“Sebagaimana kita memerlukan vaksin untuk Covid-19, perubahan iklim memerlukan penyelesaian segera dan tidak boleh ditangguh untuk satu generasi,” katanya.Muhyiddin menjelaskan bahawa pendekatan pemulihan secara hijau bukan sahaja dapat memacu ekonomi dan kesejahteraan sosial malah dapat memangkin pembangunan negara ke jalan menuju ke arah pembangunan mampan rendah karbon dan ketahanan iklim.Dalam konteks ini, kata beliau Malaysia, sebagai negara yang dikurniakan sumber alam semula jadi dan menjadi antara 12 negara yang mempunyai kepelbagaian mega-bio di dunia dan dengan inisiatif dalam usaha teknologi hijau, seharusnya memanfaatkannya demi agenda pemulihan teknologi hijau yang lebih hebat.Beliau berkata kesan perubahan iklim bersifat global dan belum pernah terjadi sebelumnya dalam pelbagai skala ekonomi yang bermula dari perubahan pola cuaca yang mengancam pengeluaran makanan kepada peningkatan air laut yang cepat sekali gus meningkatkan risiko banjir.


Mampukah penjara ubah sikap, perangai banduan?

Sebulan sekali, Ravindran Vengadasamy menjalankan rutinnya menyarung kemeja, memakai tali leher, seluar panjang dan sepatu kulit.Selepas itu, dia akan bersarapan sebelum memulakan perjalanan ke Penjara Kajang di Kajang, Selangor.Di pintu masuk, dia akan disapa oleh anggota bertugas.Dia akan melalui beberapa proses dan pintu-pintu lain.Di situ, dia akan berjumpa dengan banduan-banduan yang sedang menjalani hukuman di sel masing-masing.Dia akan menyapa mereka dengan ramah dan bertanya jika ada apa-apa keperluan yang dimahukan.Tidak sehingga dia melihat kepada beberapa wajah.“Eh, kamu lagi? Bila kamu masuk semula ke penjara?”Dia mengenali wajah-wajah banduan yang pernah menerima kaunseling darinya sebelum ini.Kini, mereka menjadi penghuni penjara sekali lagi.Perkembangan itu membawa satu petanda.Penjara tidak mampu mengubah perangai dan sikap penghuninya.Itulah rutin biasa Ravindran sebagai kaunselor penjara sejak 12 tahun lalu.Ravindran Vengadasamy bekerja sebagai kaunselor di penjara sejak 12 tahun lalu.Kini, dia ditugaskan untuk berjumpa hanya dengan banduan bilik akhir yang sedang menunggu masa untuk ke tali gantung, atau bernasib baik menerima pengampunan.Berkongsi pengalaman pertama kali melangkahkan kaki ke penjara, Ravindran berkata perasaan sunyi, hening dan terasing singgah ke sanubarinya.Ini satu fenomena biasa untuk penjara di Malaysia.Berbanding penjara di negara-negara Barat yang dilihat lebih terbuka untuk menerima lawatan dan kunjungan pihak luar.Malah, dalam banyak-banyak dokumentari melibatkan kes jenayah berprofil tinggi di luar negara, kebanyakannya dirakam dari lensa dalam penjara.Di sana, pasukan produksi, wartawan dan banduan ditemu ramah secara bersemuka dalam kawasan penjara.Di Malaysia, situasi itu boleh disebut sebagai sesuatu yang mustahil.Meskipun tidak selesa dengan suasana di dalam penjara, Ravindran akur dengan keadaan itu.“Kita kena faham itu tempat pemulihan bukan tempat mereka untuk berehat dan bersosial,” katanya dalam satu wawancara bersama MalaysiaNow.“Sebagai orang awam, saya fikir kena biarkan sahaja begitu. Jangan bagi mereka seronok dan selesa pula. Mereka perlu takut dan bencikan penjara.”Sepanjang tempoh perkhidmatannya, Ravindran memerhati, sebanyak 30-40% banduan berjaya mengubah tingkah laku, manakala selebihnya akan kembali melakukan kesalahan yang sama dan dihantar semula ke penjara.Di mana silapnya ?Jelas Ravindran, penjara di Malaysia memerlukan pendekatan dan kaedah holistik yang boleh memberikan impak besar dan menyeluruh kepada para banduan.Bagaimanapun, dia menyifatkan program-program yang disediakan penjara di Malaysia sebagai tidak berkesan.Ini kerana, katanya, pegawai tidak menjalankan inisiatif sendiri untuk mencipta program yang lebih segar dan sesuai seiring perkembangan dunia hari ini.“Ada program yang tak boleh pakai langsung. Hanya buat apa yang (orang atasan) suruh.“Memanglah program yang ada tak akan ke mana. Kitar semula sahaja,” katanya.Tambahnya lagi, keadaan lebih parah di blok penjara wanita yang dikatakan mempunyai program yang amat lemah dan tidak berupaya menaik taraf kehidupan banduan-banduan itu.“Mereka perlu wujudkan program yang tunjukkan matlamat. Barulah ada hasil.“Ubah program secara holistik. Penjara sangat tertutup. Kalau nak nampak hasil, mereka kena terbuka sedikit dengan pihak luar,” katanya.Menurut Ravindran, sekiranya penjara bertegas untuk tidak membuka ruang perbincangan. Tiada sesiapa pun akan memahami situasi dan konflik dalaman agensi itu apatah lagi untuk menghulurkan bantuan.MalaysiaNow telah menghubungi jabatan penjara bagi mendapatkan respons mereka.Bagaimanapun, katanya, anggota dan pegawai penjara sangat memberi kerjasama dan membantunya dalam menjalankan tanggungjawab sebagai kaunselor kepada para banduan.“Mereka sangat menghormati kami.”Jadi lebih ‘jahat’ dalam penjaraSementara itu, seorang bekas banduan mahu dikenali sebagai Gurunanthan mengakui hukuman penjara selama beberapa tahun tidak mampu mengubah sikapnya dari melakukan kesalahan yang sama.Bekas banduan Gurunanthan yang berjaya mengubah hidupnya selepas dipenjarakan kini turut membantu banduan yang keluar dari penjara melalui pusat pemulihan kelolaannya, Seed of Hope.Masakan tidak, di penjara, kata Gurunanthan, banduan diajar untuk melakukan kesalahan dan jenayah yang lebih ekstrem dan “lumayan”.“Ada abang besar baru masuk penjara, jumpa dengan peragut. Peragut lepas beberapa bulan keluar penjara, pandai rompak bank pula.“Siapa yang ajar? Abang besarlah. Ada juga yang jadi hamba abang-abang besar. Bawa dulang makan, bawa itu ini. Macam-macam.“Ini yang masalah. Penjara kena asingkan mereka ini dulu. Jangan bagi mereka bersemuka,” katanya kepada MalaysiaNow.Sejak di usia muda, Gurunanthan sudah terlibat dengan pelbagai kes jenayah dan salah laku seperti mengikut geng gengster dan kongsi gelap, mencuri, menjual dan memiliki dadah.Dia dijatuhkan hukuman penjara kerana memiliki dadah terlarang.Selepas selesai menjalani hukuman, dia mengakui buat beberapa ketika beliau masih mengambil dan menjual bahan terlarang tersebut.Namun, berbekalkan kecekalan dan ketabahan dirinya, dia tidak lagi memilih jalan hidup sedemikian.Kini, Gurunanthan memiliki sebuah pusat pemulihannya sendiri, “Seed of Hope” yang terletak di Petaling Jaya.Di sana, dia menjaga dan menyelia kira-kira 40 orang bekas banduan yang terdiri daripada pelbagai latar belakang kehidupan.Malah, ada juga daripada mereka merupakan bekas banduan bilik akhir yang terlepas daripada hukuman gantung sampai mati.Mereka adalah pesalah Seksyen 302 Kanun Keseksaan yang didapati bersalah dalam kes bunuh.Di pusat pemulihan itu, dia menjalankan program berlainan setiap hari di samping kelas kemahiran dan slot-slot permainan seperti catur untuk para penghuninya bersosial dan beriadah.“Ada juga yang bekerja dan sakit. Mereka menjaga antara satu sama lain.”Sejak 2016, Ravindran tidak lagi berjumpa dan memberi kaunseling kepada banduan di sel-sel biasa.Kini, dia hanya berjumpa dengan banduan-banduan akhir yang ditempatkan asing daripada kelompok itu.Ajaibnya, daripada peringkat awal hingga kini, dia berkata tidak pernah bertembung dengan mana-mana wakil agensi kerajaan di penjara.“Saya tak pernah lagi bertembung dengan mana-mana kaunselor lain.”Atas sebab itu, Ravindran menggesa pihak penjara mengadakan rundingan dengan semua pihak bagi memastikan banduan mendapat sokongan yang padu dan menyeluruh untuk membawa mereka mencari sinar baru dalam hidup.“Orang bila dah hilang kehidupan, mereka akan tahu pentingnya dan nikmatnya hidup.“Tapi kalau kita salah beri bimbingan, mereka akan tenggelam lagi dan lagi.”


Tiada kuota kaum untuk pengambilan kuota anggota ATM

Tiada kuota berkaitan kaum dalam pengambilan calon untuk menganggotai Angkatan Tentera Malaysia (ATM), kata panglimanya Affendi Buang.Beliau berkata stigma masyarakat bahawa hanya satu-satu kaum sahaja diberi peluang dalam pasukan keselamatan itu adalah tidak tepat kerana pengambilan untuk perkhidmatan itu berdasarkan permohonan yang menepati syarat-syarat ditetapkan.“ATM tidak pernah menetapkan kuota mana-mana kaum semasa proses pemilihan dan pengambilan dilaksanakan, maka tidak timbul tanggapan bahawa ATM hanya untuk satu-satu kaum sahaja.“Pemilihan juga dilaksana secara adil dan telus tanpa mengambil kira perbezaan kaum ataupun agama,” katanya dalam wawancara khas sempena Hari ATM ke-88 di Wisma Perwira ATM, di Kuala Lumpur, hari ini.Menjelaskan perkara itu, Affendi berkata berdasarkan analisis kemasukan, terdapat 20 hingga 25% kemasukan calon bukan Melayu menyertai Perajurit Tentera Darat setiap tahun sejak dari 2017 hingga 2020.“Perajurit Muda Tentera Laut Diraja Malaysia pula dari 2016 hingga 2020 menunjukkan peningkatan kepada 18%.“Bagi Tentera Udara Diraja Malaysia pada 2019 pula, permohonan kemasukan adalah sebanyak 19.5% daripada jumlah permohonan keseluruhan dan pada tahun lepas sebanyak 24% daripada jumlah keseluruhan permohonan,” katanya.Affendi berkata sehingga kini, peratusan bukan Melayu yang berkhidmat dalam ATM adalah sebanyak 14.49% daripada jumlah keseluruhan kekuatan angkatan itu.“Walaupun penyertaan daripada kaum bukan Melayu dilihat tidak ramai, namun peranan dan sumbangan yang diberikan oleh mereka bagi memastikan keamanan, keselamatan dan kedaulatan negara amat bermakna dan membanggakan,” katanya.Beliau berkata ATM pada masa sama komited meneruskan usaha menarik minat para belia tanpa mengira agama dan kaum untuk menyertai pasukan keselamatan itu.“Ia termasuk melaksanakan promosi secara dalam talian dan meluaskan hebahan media sosial seperti di laman Facebook, Instagram dan Twitter mahupun laman sesawang dari setiap perkhidmatan.“Selain itu, aktiviti promosi turut diadakan dengan mengadakan pameran dan ceramah kerjaya di Sekolah Jenis Kebangsaan Cina dan Tamil, selain di universiti, anjuran Kementerian Pertahanan, agensi awam dan swasta,” katanya.Beliau berkata usaha turut dilakukan dengan mengedar brosur serta risalah ke sekolah-sekolah dan lain-lain pertubuhan berkaitan, bagi memupuk minat dan menyalurkan maklumat tentang peluang dan kelebihan menyertai ATM.“ATM turut berhubung rapat dengan agensi kerajaan, wakil rakyat selain badan bukan kerajaan dan pelbagai persatuan bagi menggalakkan aktiviti promosi serta pengambilan sumber manusia ATM,” katanya.


31 bayi disahkan positif Covid-19 di Sabah

Seramai 31 bayi berusia di bawah satu tahun antara disahkan positif Covid-19 daripada keseluruhan 3,487 kes dilaporkan di Sabah semalam, kata Menteri Kerajaan Tempatan dan Perumahan Negeri Masidi Manjun.Jurucakap khas Covid-19 Sabah itu berkata 297 yang dilaporkan di Sabah semalam adalah kanak-kanak berusia antara satu tahun hingga lima tahun, dan 632 orang berusia antara enam hingga 17 tahun.“Majoriti pesakit iaitu 2,240 kes adalah mereka dalam lingkungan umur 18 hingga 59 tahun dan selebihnya adalah warga emas berusia 60 tahun dan lebih,” katanya dalam sebuah kenyataan.Beliau berkata seluruh daerah di Sabah mencatatkan perubahan angka kes positif Covid-19 yang terus meningkat dan dengan jumlah catatan sebanyak 1,992 kes dikesan melalui saringan kontak rapat.“Dapat disimpulkan masih terdapat kebarangkalian tinggi berlakunya aktiviti ketidakpatuhan prosedur operasi standard (SOP) yang telah digariskan sungguhpun pelbagai seruan dan saranan telah dilakukan oleh pihak kerajaan.” katanya.Masidi berkata terdapat satu kluster baru direkodkan di Sabah semalam iaitu kluster Hamparan 2 di Kinabatangan yang merupakan kluster tempat kerja yang berlaku di sebuah ladang sawit di Mukim Sukau melibatkan 21 kes kumulatif sehingga semalam.“Kes indeks adalah pembantu klinik wanita di ladang tersebut berusia 24 tahun yang disahkan positif Covid-19 pada 18 Ogos setelah bergejala sejak 12 Ogos…daripada 77 kontak yang disaring terdapat 20 orang kontak sosial, pekerja dan tanggungan turut dijangkiti,” katanya.


KKMM mohon pengamal media diberi keutamaan vaksin Covid-19 dalam fasa kedua

Kementerian Komunikasi dan Multimedia (KKMM) mengemukakan permohonanan agar pengamal media diberikan keutamaan untuk menerima suntikan vaksin dalam fasa kedua Program Imunisasi Covid-19 Kebangsaan.Menterinya, Saifuddin Abdullah berkata beliau meminta agar suntikan vaksin Covid-19 kepada pengamal media disegerakan kerana media juga adalah petugas barisan hadapan.“Saya tangguhkan (suntikan) vaksin sebab ingin terima vaksin bersama-sama media. Bila saya dapat, media dapat dalam fasa kedua. Insya-Allah…kita telah minta supaya disegerakan sebab media juga frontliner (petugas barisan hadapan),” katanya pada sidang media di Putrajaya, hari ini.Fasa kedua Program Imunisasi Covid-19 Kebangsaan yang memberi keutamaan kepada warga emas, Orang Kurang Upaya dan golongan berpenyakit kronik akan bermula esok di lapan negeri iaitu Kedah, Melaka, Pulau Pinang, Pahang, Sabah, Sarawak, Terengganu dan Wilayah Persekutuan Labuan.


Selangor hanya benar tiga premis laksana sembelihan Aidiladha

Hanya tiga premis di Selangor dibenarkan untuk menjalankan sembelihan bagi aktiviti ibadah korban sempena perayaan Aidiladha yang akan disambut umat Islam 20 Julai ini.Exco Hal Ehwal Agama Islam, Hal Ehwal Pengguna dan Industri Halal Selangor Mohd Zawawi Ahmad Mughni berkata premis yang dibenarkan ialah rumah sembelih veterinar atau rumah sembelihan swasta serta ladang atau kandang ternak yang berdaftar dengan Jabatan Perkhidmatan Veterinar Selangor (JPVS); dan masjid di bawah Jabatan Agama Islam Selangor (Jais).“Mana-mana pihak atau badan bukan kerajaan (NGO) mesti menjalankan (sembelihan) di tempat ini dan perlu berdaftar serta mendapat kebenaran daripada pihak berkuasa terlebih dahulu.“Kalau melalui masjid, pihak pengurusan akan daftarkan nama itu dengan pejabat agama Islam daerah (Paid) (di bawah Jais) manakala untuk yang dua lagi boleh terus kepada JPVS,” katanya ketika ditemui pemberita selepas penyerahan memorandum bantahan wakil penduduk Sri Mersing, Taman Sri Andalas di Pejabat Kesihatan Klang hari ini.Mohd Zawawi berkata berhubung status perkembangan proses vaksinasi kepada petugas ibadah korban, beliau berkata pihaknya hanya mensyaratkan sekurang-kurangnya mereka telah selesai mendapat satu dos suntikan.Terdahulu, Mohd Zawawi berkata hasil perbincangan pihaknya bersama PKD Klang hari ini bersetuju bagi menyemak semula lokasi Pusat Penilaian Covid-19 (CAC) di Dewan Sukan Taman Sri Andalas, dekat sini yang didakwa lokasi hampir dengan perumahan penduduk di kawasan itu.Jelasnya, PKD tersebut akan segera melakukan penambahbaikan antaranya mengawal keadaan lalu lintas, menguatkuasakan prosedur operasi standard (SOP) yang ketat dan menyediakan lokasi tempat letak kereta bersesuaian untuk pesakit yang hadir ke CAC tersebut.


2,742 rakyat Malaysia ditahan di luar negara

Kementerian Luar Negeri mengesahkan sebanyak 2,742 warganegara Malaysia ditahan dan dikenakan hukuman penjara di luar negara, dengan separuh daripadanya melibatkan kesalahan berkaitan dadah.Timbalan Menteri Luar Negeri, Kamarudin Jaffar berkata jumlah mereka yang terbabit dengan pelbagai kesalahan berkaitan dadah sebanyak 1,434 orang.“Mereka yang terlibat dalam kes-kes penipuan berjumlah 406 orang, kes kad kredit palsu 132, kesalahan berkaitan kastam 89 dan baki 66 orang merupakan mereka melakukan kesalahan imigresen,” katanya di Dewan Rakyat, hari ini.Katanya ketika ditanya mengenai jumlah mereka yang dijatuhi hukuman mati dan penjara sepanjang tahun, tiada statistik diperoleh setakat ini.Beliau menjawab soalan Richad Riok Jaem (GPS-Serian) berhubung jenis-jenis kesalahan yang dilakukan rakyat Malaysia yang dipenjarakan di seluruh dunia dan jumlah mereka yang dipenjarakan seumur hidup dan dihukum gantung sampai mati.Mengenai usaha yang dilakukan oleh Wisma Putra bagi membantu mereka yang dipenjarakan di luar negara, Kamarudin memberitahu perwakilan-perwakilan Malaysia di luar negara akan berperanan untuk menghulurkan bantuan konsulat selaras dengan Konvensyen Vienna mengenai hubungan konsulat 1963.Katanya, bantuan konsulat termaktub di bawah akta ini yang akan memaklumkan penahanan warganegara kepada pihak keluarga atau waris serta memastikan kebajikan dan keselamatan di samping kesihatan tahanan sentiasa terpelihara.“Perwakilan Malaysia juga boleh membantu mengemukakan firma guaman tempatan untuk dilantik oleh tahanan atau waris jika diperlukan setelah tahanan selesai menjalani hukuman mereka,” katanya.Tambahnya urusan proses dokumentasi termasuk mengeluarkan sijil perakuan cemas sekiranya diperlukan sebagai dokumen perjalanan sementara untuk pulang ke Malaysia turut dilakukan perwakilan itu.“Kerajaan menerusi kementerian luar sentiasa prihatin dengan kebajikan warganegara Malaysia di luar negara dan sentiasa menghulurkan bantuan sewajarnya,” tambahnya.Bagaimanapun, beliau berkata perwakilan Malaysia perlu menghormati proses perundangan tempatan dan tidak boleh mencampuri hal ehwal perundangan sesebuah negara.“Seseorang individu yang ditahan di negara asing perlu bersedia untuk melalui proses perundangan di negara tersebut. Warganegara Malaysia yang berada dan akan mengadakan perjalanan ke luar negara perlu sentiasa berwaspada dan memahami undang-undang negara dilawati bagi mengelakkan daripada terjebak dalam perkara yang tidak diingini.”


CCTV rekod bagasi hitam, merah ditarik dari aras pejabat Hasanah

Beberapa pegawai tadbir dan diplomatik Bahagian Penyelidikan Jabatan Perdana Menteri (JPM), dilihat menarik beberapa bagasi pelbagai saiz berwarna hitam dan merah keluar masuk, dari aras yang menempatkan pejabat bekas Ketua Pengarah Organisasi Perisikan Luar Malaysia (MEIO) Hasanah Ab Hamid dan timbalan-timbalannya.Ini berdasarkan beberapa rakaman kamera litar tertutup (CCTV) daripada 163 fail rakaman CCTV yang ditayangkan hampir satu jam di Mahkamah Tinggi hari ini, pada perbicaraan kes pecah amanah AS$12.1 juta (RM50.4 juta) yang dihadapi Hasanah, yang ketika itu menjawat jawatan sebagai Ketua Pengarah Penyelidikan JPM.Dalam prosiding itu, timbalan pendakwa raya Ahmad Farid Ahmad Kamal mengemukakan rakaman CCTV, ketika pemeriksaan utama terhadap Pegawai Siasatan di Bahagian Forensik Teknologi Ibu Pejabat SPRM, Badri Azni, 37.Rakaman itu menunjukkan beberapa orang lelaki menarik keluar dan masuk beberapa bagasi melalui lif di aras satu, aras tujuh, dan anjung kereta, Blok B4, JPM pada 30 April dan 9 Mei 2018.Bagaimanapun, mahkamah tidak diberitahu mengenai kandungan bagasi-bagasi berkenaan.Ketika disoal balas peguam Muhammad Ashraff Mohd Diah yang mewakili Hasanah, adakah tertuduh (Hasanah) dilihat dalam ratusan fail rakaman yang ditunjukkan di mahkamah hari ini, Badri, yang merupakan saksi pendakwaan kelapan itu menjawab: “Tiada”.Sementara itu, bekas polis bantuan JPM Norrashid Mahmud, 59, berkata berdasarkan rakaman-rakaman tersebut, beliau mengenali kesemua individu yang dipaparkan menerusi rakaman CCTV berkenaan.“Mereka adalah pegawai tadbir dan diplomatik di Blok 4, JPM (Bahagian Penyelidikan),” katanya ketika ditanya soalan tambahan semasa pemeriksaan utama oleh TPR Mohd Fairuz Johari, pada hari keenam perbicaraan kes tersebut.Ketika membacakan penyataan saksinya, Norrashid yang juga saksi pendakwaan kesembilan berkata, beliau mengenali semua pegawai serta kakitangan di bahagian berkenaan, kerana telah bertugas lebih 20 tahun sebelum bersara pada 20 Oktober tahun lepas.Pada 25 Oktober 2018, Hasanah, 64, mengaku tidak bersalah atas pertuduhan sebagai seorang penjawat awam iaitu Ketua Pengarah Penyelidikan Jabatan Perdana Menteri, melakukan pecah amanah wang berjumlah AS$12.1 juta (RM50.4 juta) milik kerajaan Malaysia.Beliau didakwa melakukan kesalahan itu di pejabat Ketua Pengarah, Bahagian Penyelidikan, Jabatan Perdana Menteri (JPM), Kompleks JPM, Pusat Pentadbiran Kerajaan Persekutuan di Putrajaya, antara 30 April hingga 9 Mei 2018, mengikut Seksyen 409 Kanun Keseksaan yang memperuntukkan hukuman penjara maksimum 20 tahun dan sebatan serta denda jika sabit kesalahan.Perbicaraan di hadapan hakim Ahmad Shahrir Mohd Salleh bersambung pada 12 April ini (Isnin).Namun pihak media dan orang awam tidak dibenarkan berada di dalam mahkamah pada 12 hingga 16 April bagi mendengar keterangan 11 saksi pendakwaan yang dijalankan secara tertutup, kerana ia melibatkan isu keselamatan negara.


Dasar, syarat terhadap Lynas tidak berubah sejak 2020, kata menteri

Kerajaan tidak pernah mengubah dasar dan syarat lesen pengoperasian yang dikenakan kepada Lynas Malaysia Sdn Bhd (Lynas Malaysia) sejak 2020, persidangan Dewan Rakyat diberitahu hari ini.
Menteri Sains, Teknologi dan Inovasi Chang Lih Kang berkata kerajaan konsisten dengan perkara itu dan sehingga kini syarat yang dikenakan masih diguna pakai.
“Lynas Malaysia juga sedia maklum dan menerima syarat yang digariskan serta melaksanakan syarat itu termasuk membina loji bagi aktiviti pemecahan dan peresapan (C&L) di Australia.
“Sejak 2020 kita kenakan syarat itu dan hari ini syarat yang sama, tiada perubahan … tiada elemen kejutan. Kita sudah teliti semua syarat dan tiada keputusan untuk buat perubahan, konsisten itu penting kerana hal ini melibatkan pelaburan asing,” katanya pada sesi soal jawab di Dewan Rakyat hari ini.
Beliau menjawab soalan tambahan Wan Ahmad Fayhsal Wan Ahmad Kamal (PN-Machang) berhubung dasar serta syarat yang dibuat kerajaan dalam isu Lynas yang dilihat tidak jelas dan boleh menjejaskan pelaburan asing dan tenaga pakar tempatan.
Jelas Chang, syarat yang dikenakan itu dibuat berdasarkan faktor dasar kerajaan, impak terhadap alam sekitar serta respons masyarakat setempat terhadap pengoperasian Lynas Malaysia bagi projek Lynas Advanced Materials Plant (LAMP) di Gebeng, Kuantan, Pahang.
Selain itu, beliau berkata keputusan kerajaan melanjutkan tempoh operasi selama enam bulan kepada Lynas Malaysia diambil supaya rantaian bekalan nadir bumi di peringkat global tidak terganggu.
Beliau berkata keputusan pelanjutan itu adalah muktamad dan tidak boleh diubah lagi selaras dengan Seksyen 32(5) Akta Perlesenan Tenaga Atom 1984.
“Kita beri lanjutan kerana loji C&L di Australia yang sepatutnya siap pada Julai ini tidak dapat disiapkan, mengambil kira tidak mahu ganggu rantaian bekalan global maka kita buat keputusan untuk beri lanjutan,” katanya menjawab soalan tambahan Khoo Poay Tiong (PH-Kota Melaka).
Sebelum ini, kerajaan menetapkan empat syarat termasuk aktiviti C&L, penjanaan residu water leach purification (WLP) dan pengimportan pekatan lantanid dari Australia.
Selepas 1 Januari 2024, Lynas perlu memastikan loji C&L di luar negara mula beroperasi kerana syarikat itu tidak lagi dibenarkan mengimport bahan mentah yang mengandungi bahan radioaktif semula jadi ke Malaysia.


Faizal Azumu letak jawatan selepas MB baru dipilih

Menteri Besar Perak Ahmad Faizal Azumu akan meletak jawatan selepas Sultan Nazrin Shah memperkenankan seorang ahli Dewan Undangan Negeri (Adun) yang mempunyai mandat dan majoriti untuk menjadi menteri besar yang baru.Faizal yang juga Adun Chenderiang berkata, beliau perlu memastikan operasi kerajaan diteruskan dengan melaksanakan tugas sementara sebelum mengambil tindakan yang sepatutnya iaitu meletak jawatan dan akan memaklumkan mengenai peletakan jawatan itu.“Berilah saya selesaikan tanggungjawab kepada rakyat kerana aktiviti operasi kerajaan negeri mesti diteruskan, jadi saya nasihatkan pembangkang, awak sudah dapat apa awak nak, tidak perlulah sampai tahap untuk menghentikan pentadbiran kerajaan.“Hari ini masih ada beberapa kawasan di Perak dikenakan Perintah Kawalan Pergerakan Diperketatkan yang mana kerajaan mesti ada tanggungjawab untuk menyelesaikannya dan perlu ada kepala untuk membantu,” katanya pada sidang media selepas menyampaikan replika cek sebanyak RM100,000 masing-masing kepada sembilan wakil Sekolah Persendirian Cina (SUWA) di pejabatnya di Ipoh hari ini.Turut hadir, Adun Tronoh (Bebas) Paul Yong Choo Kiong dan Adun Buntong (Gerakan) A. Sivasubramaniam namun kedua-dua mereka enggan memberikan sebarang kenyataan.Faizal berkata tugas-tugas barisan exco kerajaan negeri juga masih berjalan seperti biasa setakat ini sehingga menteri besar Perak yang baru diberikan mandat.Sementara itu, Faizal berkata Bersatu Perak menegaskan segala keputusan akan dibuat secara konsensus bagi memastikan kepentingan setiap parti politik dalam gabungan kerajaan Perikatan Nasional (PN) terjamin.Beliau yang juga pengerusi Bersatu Perak berkata pembentukan kerajaan baru dalam gabungan itu perlu mengutamakan kestabilan walaupun terpaksa mengorbankan kehendak dan keperluan parti masing-masing.“Setiap parti mempunyai pelbagai kehendak dan keperluan. Bagi kehendak parti Bersatu sebagai contohnya, kami hendakkan seberapa banyak jawatan untuk ahli kami, begitu juga untuk parti PAS dan juga Umno.“Tapi apakah ia satu keperluan yang mendesak sehingga kita menggadaikan apa jua prinsip permuafakatan yang kita bina melalui PN. Jadi, tepuk dada tanya selera,” katanya.Semalam, Faizal gagal memperoleh sokongan dalam usul keyakinan Adun terhadap menteri besar dalam persidangan Dewan Undangan Negeri (DUN) apabila hanya mendapat 10 undi, berbanding 48 menolak manakala satu berkecuali.Usul itu dibawa Abd Manap Hashim (BN-Pengkalan Baru) atas alasan untuk membuktikan Faizal mempunyai sokongan padu daripada semua 59 Adun sebagai seorang menteri besar.DUN Perak merangkumi 25 Adun Barisan Nasional yang kesemuanya Umno, DAP (16), Amanah (5), Bersatu (5), PKR (3), PAS (3), manakala Gerakan dan Bebas masing-masing satu.


Dakwa Anwar gagal kemuka bukti, Mahathir teruskan saman

Dr Mahathir Mohamad akan meneruskan saman terhadap Perdana Menteri Anwar Ibrahim berhubung tuduhan beliau mengumpulkan kekayaan untuk diri dan keluarganya, kata peguam kepada bekas pemimpin itu hari ini.
Rafique Rashid berkata jawapan kepada surat tuntutan Mahathir telah diterima daripada peguam Anwar semalam.
“Surat jawapan tersebut sekadar menafikan segala tuntutan tanpa sebarang keterangan atau bukti diberikan dengan alasan Anwar akan menjawab tuntutan di Mahkamah,” katanya dalam satu kenyataan.
“Di atas jawapan yang diterima, Mahathir telah mengarahkan firma guaman kami untuk meneruskan tindakan lanjut undang-undang terhadap Anwar”.
Pada 28 Mac, Mahathir memberi tempoh tujuh hari kepada Anwar untuk menarik balik tuduhannya terhadap beliau yang dibuat semasa Kongres PKR pada 18 Mac lalu.
Bercakap pada sidang media di Putrajaya, Mahathir menyifatkan kenyataan yang dibuat Anwar pada Kongres PKR itu sebagai "fitnah yang teruk".
“Saya beri masa tujuh hari untuk tarik balik dan lakukan bahawa dia tak berjaya tunjuk bukti apa yang disebutkan.”
Difahamkan, tempoh itu kemudiannya dilanjutkan kepada dua minggu.
Anwar dalam ucapannya antara lain berkata "ada orang" yang memimpin negara "selama 22 tahun ditambah 22 bulan" kini bercakap mengenai nasib orang Melayu.
“Bagaimana tak hilang kalau kamu bolot untuk kamu, untuk keluarga kamu dan anak-anak kamu.
“Sekarang bila hilang kuasa, bicara soal rakyat,” kata Anwar.
Mahathir berkata perdana menteri tidak sepatutnya mengeluarkan kenyataan sedemikian tanpa bukti yang jelas.


Dr M mohon maaf langgar SOP, sedia terima tindakan undang-undang

Bekas perdana menteri Dr Mahathir Mohamad memohon maaf kerana tidak mematuhi prosedur operasi standard (SOP) ketika hadir satu program di Langkawi, Kedah serta bersedia menerima tindakan mengikut undang-undang.Ahli Parlimen Langkawi itu berkata beliau dimaklumkan telah melanggar SOP dengan tidak mengambil suhu badan apabila masuk ke Surau Tsunami Batu Arang, Kuala Teriang, Kuah pada majlis sumbangan hari raya kepada penduduk pada 8 Mei lepas.“Ini merupakan satu kesalahan. Perkara ini tidak harus berlaku. Saya minta maaf kerana tidak patuh SOP. Saya akan terima tindakan mengikut undang-undang berkaitan,” katanya menerusi laman Facebooknya hari ini.Menurutnya SOP harus dipatuhi tidak kira oleh sesiapa pun kerana ia dapat membantu membendung merebaknya wabak Covid-19.“Kita tidak harus ambil ringan. Sekali lagi saya minta maaf kerana melanggar peraturan ini,” katanya.


India bakal jadi hab kenderaan elektrik, kata Modi

India sedang beralih menjadi hab kenderaan elektrik, untuk kenderaan dua roda dan empat roda, dan negara itu sedang menyaksikan satu "revolusi senyap" kerana kenderaan elektronik itu bergerak senyap, kata Perdana Menteri Narendra Modi pada Ahad.
Bercakap pada majlis sambutan 40 tahun Suzuki di India, Xinhua memetik Modi sebagai berkata pasaran kenderaan elektrik berkembang di negara itu pada kadar yang sangat pantas sejak beberapa tahun lalu.
Majlis itu menandakan pelancaran kilang pembuatan bateri kenderaan elektrik baru di negeri Gujarat di barat India, dan penyediaan kemudahan pengeluaran baru Suzuki di negeri Haryana di utara negara itu.
“Revolusi senyap ini bukan sahaja milik para jurutera, tetapi juga milik negara secara keseluruhannya,” kata Modi, sambil menambah bahawa asas revolusi itu telah ditetapkan sejak lapan tahun lalu.
"Hari ini kita sedang berusaha menuju ke arah penawaran dan permintaan kenderaan elektrik di negara ini. Kerajaan menawarkan insentif kepada pembeli kenderaan elektrik supaya permintaan meningkat dengan pantas.
"Selain itu, rebat cukai pendapatan juga ditawarkan supaya pinjaman kenderaan menjadi lebih mudah," kata Modi pada majlis itu.
Beliau menyebut hari ini warga India sudah mula menerima kenderaan elektrik sebagai mod pengangkutan utama.
Modi turut berkata negeri Gujarat sedang muncul sebagai hab pembuatan automotif terkemuka bukan sahaja di negara itu tetapi juga di dunia.


Guan Eng gagal pindah kes rasuah ke Mahkamah Tinggi

Prosiding perbicaran kes rasuah Lim Guan Eng membabitkan pembinaan terowong dasar laut dan projek pembinaan jalan utama di Pulau Pinang kekal di Mahkamah Sesyen.Ini berikutan keputusan panel tiga hakim Mahkamah Rayuan yang diketuai hakim Nor Bee Ariffin hari ini sebulat suara menolak rayuan bekas ketua menteri Pulau Pinang itu untuk memindahkan perbicaraan kes rasuahnya dari Mahkamah Sesyen ke Mahkamah Tinggi.Dua lagi hakim yang turut bersidang Che Mohd Ruzima Ghazali dan Hashim Hamzah.Hakim Che Mohd Ruzima yang menyampaikan keputusan mahkamah, berkata pendekatan perayu (Lim) menggunakan Seksyen 417 Kanun Tatacara Jenayah khusus untuk kesnya dibicarakan di Mahkamah Tinggi sebagai landasan untuk membawa rayuan kesnya ke Mahkamah Persekutuan tidak wajar dibenarkan.Beliau berkata tidak ada kesilapan yang dilakukan oleh hakim Mahkamah Tinggi apabila memutuskan Lim gagal memenuhi kehendak yang diperlukan di bawah Seksyen 417 (1) (b) dan Seksyen 417 (1) (e) Kanun Tatacara Jenayah.Beliau berkata kedua-dua  persoalan undang-undang yang dibangkitkan oleh Lim bukan tergolong dalam persoalan undang-undang yang luar biasa atau tidak pernah diputuskan oleh mana-mana mahkamah sebelum ini.Hakim Che Mohd Ruzima berkata oleh itu rayuan Lim ditolak dan keputusan Mahkamah Tinggi dikekalkan.Lim mengemukakan rayuan terhadap keputusan hakim Mahkamah Tinggi Muhammad Jamil Hussin yang menolak permohonannya untuk memindahkan kesnya dari Mahkamah Sesyen ke Mahkamah Tinggi.Bagi kes yang bermula di Mahkamah Sesyen, rayuan akan berakhir di Mahkamah Rayuan manakala kes yang bermula di Mahkamah Tinggi akan berakhir di Mahkamah Persekutuan.Lim, yang merupakan ahli Parlimen Bagan, berdepan empat pertuduhan membabitkan pembinaan terowong dasar laut dan projek pembinaan jalan utama di Pulau Pinang bernilai RM6.3 bilion.Mengikut pertuduhan pindaan pertama, Lim, 60, didakwa sebagai ketua menteri Pulau Pinang, menggunakan kedudukannya untuk menerima suapan wang berjumlah RM3.3 juta dengan mengambil tindakan membantu syarikat milik Zarul Ahmad Mohd Zulkifli dilantik untuk melaksanakan Projek Pembinaan Jalan-Jalan Utama dan Terowong di Pulau Pinang yang bernilai RM6,341,383,702.Perbuatan itu didakwa dilakukan di Pejabat Ketua Menteri Pulau Pinang antara Januari 2011 dan Ogos 2017.Bagi pertuduhan pindaan kedua, Lim didakwa meminta suapan 10% daripada keuntungan yang akan diperoleh daripada Zarul sebagai upah membantu syarikat milik ahli perniagaan itu dilantik untuk projek sama.Beliau didakwa melakukan perbuatan itu berhampiran Hotel The Gardens, Lingkaran Syed Putra, Mid Valley City antara 12.30 tengah malam dan 2 pagi pada Mac 2011.Lim juga berdepan dua pertuduhan menyebabkan dua lot tanah milik kerajaan negeri Pulau Pinang bernilai RM208.8 juta dilupuskan kepada syarikat pemaju berkaitan projek terowong dasar laut di negeri tersebut.Perbuatan itu didakwa dilakukan di Pejabat Tanah dan Galian Negeri Pulau Pinang, Komtar pada 17 Februari 2015 dan 22 Mac 2017.Setakat ini, 11 saksi pendakwaan telah memberi keterangan dalam perbicaraan kes tersebut yang bermula pada 13 Julai lepas. Perbicaraan dijadualkan bersambung 29 November di hadapan hakim Azura Alwi.Sepasukan peguam diketuai peguam Gobind Singh Deo mewakili Lim manakala timbalan pendakwa raya Wan Shaharuddin Wan Ladin bagi pihak pendakwaan.Ketika ditemui pemberita selepas keputusan mahkamah, Gobind memberitahu pemberita bahawa beliau akan mendapatkan arahan daripada anak guamnya sama ada untuk merayu keputusan Mahkamah Rayuan pada hari ini ke Mahkamah Persekutuan.


Tahun Baru Cina ibarat hari biasa bagi Suki dan bapanya

Tahun Baru Cina adalah sinonim dengan detik gembira dan merupakan hari "istimewa" bagi kebanyakan keluarga yang berkemampuan, namun bagi Wong Kon Foo dan anaknya Suki Wong Pei Yee, perayaan itu tidak beza dengan hari-hari lain.
Bagi keluarga ini, perayaan itu sekadar istimewa di kalendar mereka tetapi ia tidak disambut meriah terutama sejak Wong diserang strok kira-kira lapan tahun lalu.
Situasi ini mengakibatkan Wong tidak berupaya untuk bekerja menyebabkan keluarga itu hilang punca rezeki dan akhirnya mereka terpaksa hidup dengan bergantung kepada bantuan kewangan daripada Jabatan Kebajikan Masyarakat (JKM) dan simpati orang ramai.
Namun begitu, Wong tetap bersyukur dengan segala bantuan yang diterima terutama apabila kisah keluarga malang ini menarik perhatian ramai sejak ia dilaporkan MalaysiaNow pada Mei tahun lalu.
Laporan sebelum ini menceritakan kisah Suki yang terpaksa menjaga bapanya seorang diri walaupun hanya berusia 10 tahun (kini 11 tahun) selepas ibunya meninggal dunia.
Suki juga merupakan seorang kanak-kanak yang tiada warga negara memandangkan perkahwinan Wong dan isterinya yang merupakan warga Vietnam, Tan Diem Kiew, tidak didaftarkan.
Situasi ini juga menyebabkan Suki tidak boleh menyertai mana-mana sekolah kebangsaan sekali gus menghalang kanak-kanak itu akses kepada pendidikan.
"Pada Tahun Baru Cina, kami hanya duduk di rumah melakukan rutin biasa seperti hari-hari lain," kata Wong kepada MalaysiaNow.
"Ada kalanya adik beradik saya datang berkunjung, tetapi kami tidak ada jamuan makan besar.”
Suki sudah kenal huruf
Namun begitu, Wong berkata, situasi ini tidak bermakna dia berasa sedih kerana kehadiran Suki terus membuatkannya ceria.
"Sejak tahun lalu, ramai tampil menghulurkan bantuan, malah Suki juga berjaya dimasukkan ke taska.
"Kini, Suki sudah pandai membaca dan mengira. Setiap malam, Suki akan baca buku bersama saya sebelum kami tidur.
"Sebagai bapa, saya sangat gembira melihat perkembangan Suki terutama selepas dia kini mempunyai ramai kawan baru," katanya.
Mengulas lanjut, Wong berkata, meskipun Suki kini sudah ke taska, anaknya itu tidak pernah tinggalkan tanggungjawab untuk menjaganya di rumah.
"Dia masih tolong saya mandi, menyediakan makanan dan keluar membeli barang.
"Malah, Suki sangat rajin sehinggakan dia akan pastikan ada makanan untuk saya sebelum dia keluar ke taska setiap pagi," kata Wong.
Pada masa sama, Wong turut meluahkan rasa bimbang kerana tempoh Suki belajar di taska itu bakal berakhir pada Mac ini.
Memandangkan isu warganegara Suki masih belum selesai, akses pendidikannya mungkin akan terhenti.
Katanya, ada peguam yang datang membantu selesaikan isu itu, tetapi ia masih berjalan.
"Buat masa ini, saya pun tidak tahu apakah nasib masa depan Suki, saya harap ia dapat diselesaikan segera agar Suki boleh sertai sekolah seperti kanak-kanak lain seusianya.
"Tetapi saya juga ingin luahkan rasa syukur dan mengucapkan terima kasih kepada semua yang tampil membantu saya dan Suki melalui masa sukar ini," katanya.


Nelayan masih menunggu jawapan Anwar selepas kelulusan EIA

Nelayan Pulau Pinang yang bakal terkesan dengan projek penambakan Penang South Islands (PSI) melahirkan rasa kecewa kerana tidak menerima jawapan daripada Perdana Menteri Anwar Ibrahim sebelum Putrajaya memberikan kelulusan Penilaian Kesan Kepada Alam Sekeliling (EIA) semalam.
Timbalan Pengerusi Persatuan Nelayan Pulau Pinang, Zakaria Ismail berkata pihaknya masih menunggu jawapan daripada Anwar berhubung projek itu.
"Kami sudah usaha berbagai cara, tetapi masih belum terima jawapan," katanya ringkas kepada MalaysiaNow.
Seramai lebih 6,000 nelayan akan terkesan dengan projek itu yang membabitkan nelayan daripada Pulau Pinang, selatan Kedah dan utara Perak.
Persatuan itu sebelum ini melahirkan hasrat mahu bertemu dengan Anwar bagi membincangkan projek kontroversi tersebut.
Pihak mereka menulis surat bertarikh 2 Disember lepas meminta pertemuan diadakan bersama Anwar.
Zakaria berkata, susulan kelulusan tersebut pihak nelayan akan mengemukakan rayuan kepada Jabatan Alam Sekitar.
Ini kerana katanya mereka akan berdepan dengan krisis sumber protein sekiranya projek itu diteruskan.
PSI merupakan projek membangunkan tiga pulau buatan manusia meliputi kawasan seluas 17 kilometer persegi di Permatang Damar Laut, Bayan Lepas.
Isu tersebut menjadi pertikaian antara DAP yang memimpin kerajaan negeri dengan PKR.
Anwar yang juga presiden PKR dan pengerusi Pakatan Harapan (PH)mengadakan pertemuan dengan nelayan pada 2019 selepas diberikan pengampunan diraja.
Beliau ketika itu melahirkan hasrat mahu bertemu dengan Ketua Menteri Pulau Pinang Chow Kon Yeow untuk mendapatkan penjelasan dan mencari penyelesaian berhubung krisis yang dihadapi golongan nelayan.
Ahli Parlimen Balik Pulau Muhammad Bakhtiar Wan Chik semasa berkempen untuk pilihan raya lepas menegaskan PKR tidak menyokong usaha itu dan pendirian tersebut turut diambil oleh Nurul Izzah Anwar.
Menurut Bakhtiar, partinya berusaha memujuk DAP dan kerajaan negeri untuk tidak meneruskan projek berkenaan.
Dalam pada itu, Persatuan Sahabat Alam Malaysia yang merupakan ahli jawatankuasa semakan EIA projek berkenaan turut melahirkan rasa berang dan terkejut berhubung kelulusan itu.
"Kami kecewa kerana kerajaan baru mengabaikan keterjaminan makanan, pemeliharaan alam sekitar dan skala sebenar kesan negatif disebabkan projek penambakan ini.
"Projek penambakan berintensif karbon dan modal bertentangan dengan imperatif perancangan yang memerlukan pembangunan berdaya tahan iklim," katanya dalam satu kenyataan.


Malaysia utamakan keseimbangan kesihatan dan ekonomi dalam tangani Covid-19

Dalam menangani wabak Covid-19, Malaysia mengutamakan keseimbangan antara melindungi kesihatan dan nyawa dengan memastikan kelangsungan ekonomi.Perkara itu dimaklumkan Perdana Menteri Muhyiddin Yassin semasa menyertai Perbincangan Meja Bulat Pemimpin Komanwel Rantau Asia yang berlangsung secara maya semalam yang dipengerusikan oleh Prince of Wales Putera Charles.Menurut kenyataan yang dikeluarkan oleh Pejabat Perdana Menteri hari ini, dalam perbincangan meja bulat itu, perdana menteri turut memaklumkan mengenai usaha yang dilaksanakan kerajaan untuk menjana ekonomi kitaran dalam rancangan pembangunan Malaysia.“Ia sebagai salah satu pendekatan untuk mendorong perubahan sistemik ke arah penjanaan peluang pekerjaan dan perniagaan hijau yang lebih berdaya tahan.“Perdana menteri turut menekankan kejayaan Malaysia dalam menetapkan harga Sukuk Kelestarian berdaulat yang pertama di dunia dalam mata wang dolar AS dengan hasil daripada penerbitan sijil kewangan Islam ini akan membiayai projek hijau yang sejajar dengan Agenda Pembangunan Lestari 2030,” menurut kenyataan itu.Antara isu utama yang dibincangkan dalam persidangan yang turut dihadiri presiden Maldives dan Sri Lanka serta perdana menteri Bangladesh dan Singapura itu adalah berkaitan pendekatan pemulihan hijau, peralihan ke ekonomi hijau dan tindakan kolektif menjelang Persidangan Perubahan Iklim Pertubuhan Bangsa-Bangsa Bersatu ke-26 (COP26).Selain pemimpin berkenaan, presiden Rwanda merangkap bakal pengerusi Mesyuarat Ketua-Ketua Kerajaan Komanwel (CHOGM), perdana menteri United Kingdom dan setiausaha agung Komanwel turut serta dalam perbincangan berkenaan.Sementara itu, perbincangan semalam juga membuka peluang kepada pemimpin terlibat berkongsi inisiatif dan amalan baru dalam usaha mengembalikan dan mempercepatkan pemulihan ekonomi disebabkan oleh wabak Covid-19.Ia adalah melalui inisiatif ekonomi kitaran, transformasi industri karbon dan pembiayaan hijau yang mampan.Sementara itu, Putera Charles turut menggalakkan pemimpin Komanwel supaya mendorong sektor swasta menyertai Inisiatif Pasaran Mampan yang dipimpin oleh baginda sendiri.Langkah itu dijangka berkemampuan untuk membantu syarikat-syarikat swasta untuk beralih kepada perniagaan berasaskan ekonomi hijau yang lebih cekap dan mesra alam, menurut kenyataan itu.


Guru terbabit komen jenaka rogol dipindahkan

Guru di Sekolah Menengah Kebangsaan Puncak Alam, Selangor yang membuat jenaka rogol seperti didedahkan pelajar tingkatan lima, Ain Husniza Saiful Nizam baru-baru ini dipindahkan ke Jabatan Pendidikan Negeri Selangor.Dalam satu kenyataan, kementerian pendidikan (KPM) memaklumkan status guru itu akan kekal di jabatan tersebut sehingga siasatan selesai, manakala tindakan seterusnya bergantung kepada hasil siasatan kes.Sebelum ini, KPM tidak mengeluarkan sebarang kenyataan memandangkan insiden tersebut dalam siasatan polis.Dalam perkembangan sama, KPM turut memaklumkan pengetua sekolah yang didakwa memuat naik komen tidak wajar terhadap Ain Husniza juga telah membuat laporan polis.“KPM mengesahkan bahawa satu laporan polis telah dibuat oleh pengetua berkenaan di Balai Polis Kuala Selangor yang menafikan bahawa beliau telah memuat naik komen berkenaan dan mengesyaki akaun Facebook miliknya telah digodam,” jelas KPM dalam kenyataan tersebut.Terdahulu, sebuah tangkap layar komen pengetua itu di Facebook dimuat naik oleh bapa Ain di media sosial.Dalam pada itu, KPM juga turut menjelaskan mengenai surat amaran kerana tidak hadir ke sekolah yang diterima oleh Ain.“Pemantauan kehadiran murid ke sekolah dilaksanakan melalui Sistem Sahsiah Diri Murid.“Sekiranya murid tidak hadir ke sekolah selama tiga hari berturut-turut atau 10 hari tidak berturut-turut tanpa mengemukakan sebab secara bertulis kepada pihak sekolah, guru, melalui sistem ini, akan menjana Surat Pemberitahuan Ketidakhadiran ke Sekolah: Amaran Pertama.“Surat ini kemudiannya akan diposkan kepada ibu bapa atau penjaga murid dan juga pihak sekolah mengetahui dan cakna akan kehadiran dan keberadaan murid semasa sesi persekolahan,” tambahnya.Sebanyak enam surat pemberitahuan ketidakhadiran dikeluarkan sekolah itu bagi tempoh 16 hingga 30 April.Ain menjadi remaja di sebalik gerakan “Make school a safer place” selepas membuat pendedahan mengenai jenaka rogol oleh gurunya semasa sesi pengajaran dan pembelajaran.Ekoran pendedahan yang dilakukannya, Ain turut menerima ancaman rogol oleh salah seorang rakan sekolahnya dan menjadi tumpuan utama perdebatan dalam kalangan tokoh masyarakat, aktivis dan pakar pendidikan dalam negara.


Ingat kuasa di sebalik reformasi, respon pengundi terhadap PH sifatkan pemuda pro-PN 'tak belajar tinggi'

Rahimi Abd Kadir menceritakan kembali kisahnya lebih dua dekad lalu, ketika dia bersama dua orang rakannya bersungguh-sungguh turun ke ibu negara dari kampung mereka di Kedah untuk menghadiri protes reformasi, slogan yang dilaungkan Anwar Ibrahim selepas pemecatannya dari kerajaan pada 1998.
Mereka ketika itu berusia dalam lingkungan 20 dan 21 tahun, dan merupakan antara ribuan anak muda yang menganggur di sebalik kegawatan ekonomi disebabkan krisis mata wang Asia.
Rahimi diberhentikan kerja sebagai operator kilang di Pulau Pinang.
Rakannya pula terpaksa menggulung tikar selepas tidak mampu meneruskan operasi bengkel motor.
Manakala seorang lagi rakannya hanya mengambil upah kerja kampung di Sik, Kedah.
Dalam keadaan tidak berduit, banyak masa mereka diluangkan dengan melepak di depan rumah masing-masing, sambil rancak bercerita tentang politik negara ketika itu yang sangat hangat susulan pemecatan Anwar oleh perdana menteri ketika itu Dr Mahathir Mohamad.
Pada 2 September 1998, Anwar dipecat dari jawatan timbalan perdana menteri dan menteri kewangan di sebalik tuduhan salah laku seks.
Ia mencetuskan salah satu krisis terbesar dalam sejarah politik Malaysia, di mana Kuala Lumpur menjadi tumpuan protes besaran-besaran pimpinan Anwar yang mula melaungkan slogan reformasi, mengambil contoh apa yang berlaku setahun sebelumnya di Indonesia di mana protes reformasi secara besar-besaran berjaya menundukkan regim Suharto.
Rahimi masih ingat bagaimana anak muda ketika itu berkobar-kobar bercerita politik sepanjang hari melalui informasi yang disampaikan dalam surat khabar, kaca televisyen dan corong-corong radio.
Suatu hari, mereka ambil keputusan untuk datang ke Kuala Lumpur dan menyertai himpunan dan protes jalanan di Dataran Merdeka, iaitu kawasan yang biasa menjadi tumpuan tunjuk perasaan antikerajaan ketika itu.
"Tanya lah sesiapa yang pergi himpunan 20 September tu, budak-budak muda tak ada duit pun. Tapi mereka inilah yang menyokong depa tu sampai sekarang boleh jadi kerajaan," katanya kepada MalaysiaNow, merujuk kepada Anwar yang akhirnya diangkat menjadi perdana menteri November tahun lalu.
Pendidikan dan pendapatan
Beliau melahirkan rasa kesal dengan kenyataan pemimpin PKR Saifuddin Nasution, yang baru-baru ini menganggap pengundi muda yang menyokong blok pembangkang Perikatan Nasional sebagai (PN) golongan tidak berpelajaran dan berpendapatan rendah.
"Depa dulu pun dapat sokongan orang muda tak ada duit," katanya.
Bulan lepas, Saifuddin berkata kaji selidik Pakatan Harapan mendapati pengundi yang tinggi pelajaran dan stabil pendapatan menyokong gabungan dipimpin Anwar itu.
“Mana hat pelajaran tak berapa tinggi, pendapatan tak berapa tetap, hat naik motor sana sini bagi (undi) kat Perikatan (Nasional)," katanya.
Rahimi berkata, ramai pemimpin termasuk Anwar dan Saifuddin berada di jawatan mereka sekarang disebabkan apa yang dilakukan anak-anak muda tersebut.
"Ketika menang PRU14 (Pilihan Raya Umum ke-14) pun hasil sokongan orang muda juga. Kenapa tak cakap benda yang sama?" katanya, merujuk pilihan raya 2018 yang menjatuhkan kerajaan Barisan Nasional selepas enam dekad berkuasa.
Sementara itu, dua orang pengundi di Putrajaya turut kesal dan terkejut dengan kenyataan Saifuddin.
Hasriq, 23, menganggap serangan dan kritikan terhadap pengundi muda yang tidak sehaluan dengan kerajaan sebagai mentaliti "toksik" dan "dendam" segelintir ahli politik.
"Sebelum pilihan raya sanjung anak muda bila kalah pilihan raya salahkan anak muda," kata Hasriq, antara jutaan anak muda yang dapat menunaikan tanggungjawab mengundi pada pilihan raya umum lalu selepas had umur pengundi diturunkan kepada 18 tahun.
Bagi Alise yang berasal dari Kota Kinabalu, Sabah, anak muda akan hilang sabar sekiranya ahli politik terus menjadikan mereka sebagai punca kekalahan.
Alise yang turut mengundi buat kali pertama pada PRU lalu mengakui tidak berminat untuk mengundi, dan hanya akur apabila mendapati namanya didaftar secara automatik.
"Orang politik kena ingat ya, yang buat Undi18 dan reformasi institusi ni semua bukan anak muda yang suruh.
"Kamu dan geng kamu yang sendiri cadang dan laksanakan. Bila dah suruh undi tak boleh terima kenyataan," katanya.
Alise turut mempersoalkan cubaan mengaitkan sokongan besar anak muda kepada PN kepada populariti bahan dalam talian termasuk video-video di muat naik di TikTok.
"Ini bukan salah anak muda dan juga bukan salah TikTok. Tolong hentikan permainan salah menyalahkan orang," katanya.
Video TikTok menjadi perhatian sejak kebelakangan ini, terutamanya semasa pilihan raya umum baru-baru ini apabila penyokong parti politik menggunakan sepenuhnya jangkauan khalayaknya yang luas.
Baru-baru ini, platform video berpengkalan di China itu menafikan dakwaan ia berat sebelah dalam mempromosi video berbaur politik, di sebalik kenyataan Menteri Komunikasi dan Digital Fahmi Fadzil yang mahu menyiasat tuduhan itu.


Khairy nafi dakwaan dirinya tidak lengkap divaksinasi

Menteri Kesihatan Khairy Jamaluddin hari ini menyatakan yang beliau telahpun menerima dua suntikan vaksinasi serta suntikan dos penggalak dan menafikan status vaksinasi Covid-19 miliknya, adalah seperti yang telah ditularkan.Khairy dalam hantaran menerusi laman Facebook rasminya hari ini berkata beliau telahpun mendapat suntikan dos pertama vaksin CoronaVac pada 18 Mac 2021 dan merupakan individu pertama di Malaysia yang menerima vaksin keluaran Sinovac tersebut.“Pengambilan dos pertama itu turut disiarkan secara langsung di saluran televisyen dan saya juga telah menunjukkan paparan MySejahtera selepas menerima vaksin tersebut. Sesiapa belum menonton siaran langsung tersebut, boleh tonton di pautan YouTube,” katanya.Khairy berkata, suntikan dos kedua telah diterima pada 8 April dan mendapat suntikan dos penggalak vaksin Comirnaty keluaran Pfizer pada September, sebelum berlepas ke Himeji, Jepun bagi Mesyuarat Jawatankuasa Rantau Pasifik Barat Pertubuhan Kesihatan Sedunia (WPRCM) Ke-72.Sehubungan itu, beliau menafikan maklumat butiran peribadi dan status vaksinasi Covid-19 miliknya yang dipaparkan di dalam tangkap layar laman sesawang yang telah ditularkan sejak semalam.“Saya minta orang ramai untuk tidak terpengaruh dengan tindakan pihak tidak bertanggungjawab untuk menidakkan usaha vaksinasi negara,” katanya.Khairy berkata, laman sesawang tersebut diwujudkan pada peringkat awal pelaksanaan Program Imunisasi Covid-19 Kebangsaan (PICK) bagi memudahkan urusan semakan kepada orang awam.“Walau bagaimanapun, selepas kadar vaksinasi populasi dewasa mencapai 90 peratus pada Oktober 2021, laman sesawang tersebut tidak lagi aktif atau dikemas kini,” katanya.Sejak semalam telah tular tangkap layar palsu mengenai butiran peribadi dan status vaksinasi Covid-19 milik Khairy yang menyatakan status janji temu sebagai “sedang diproses”, sementara butiran lain seperti lokasi pusat vaksin, tarikh dan masa janji temu tidak dinyatakan.


Apakah idea di sebalik insurans kesihatan sosial?

Pakar-pakar kesihatan dan ekonomi menyambut baik cadangan kerajaan untuk memperkenalkan sistem insurans kesihatan sosial bagi menggantikan sistem kesihatan percuma yang sedia ada.Malaysia antara negara yang membuat pelaburan besar dalam sektor kesihatan awam sejak sekian lama bagi memastikan penjagaan kesihatan rakyat terjamin.Rakyat Malaysia hanya perlu membayar RM1 untuk mendapatkan akses rawatan dan perubatan daripada klinik dan hospital kerajaan.Pelaburan itu juga menjadikan sistem penjagaan kesihatan Malaysia antara yang terbaik dunia.Namun ia memerlukan tanggungan kos dan subsidi tinggi daripada pihak kerajaan.Menerusi sistem kesihatan percuma, belanjawan kesihatan kepada Kementerian Kesihatan (KKM) diperoleh daripada belanjawan tahunan kerajaan seperti perkhidmatan lain.Peruntukan tersebut merupakan hasil dan cukai kerajaan.Pakar Kesihatan Awam, Dr Zainal Ariffin Omar berkata, kos kesihatan semakin tinggi setiap tahun menjadikan ia mungkin tidak dapat ditampung pada masa depan oleh bajet sedia ada.“Jadi perlu ada mekanisme baru yang boleh tampung bajet kesihatan masa kini dan akan datang.“Sistem sekarang juga membahagikan sistem awam (kerajaan) dan swasta yang mana swasta melibatkan pembayaran lebih tinggi,” katanya kepada MalaysiaNow.Menteri Kesihatan Khairy Jamaludin sebelum ini berkata mengggunakan cukai kerajaan persekutuan bagi membiayai kos kesihatan adalah sesuatu yang “tidak lestari”.Katanya, sukar untuk kerajaan meningkatkan belanjawan kepada KKM.Khairy berkata kerajaan akan memberikan subsidi penuh kepada keluarga berpendapatan rendah.Tahun lalu, kerajaan memperuntukkan RM32.4 bilion untuk pengurusan dan pembangunan KKM, daripada keseluruhan RM322.5 bilion Belanjawan 2021.Menerusi insurans kesihatan sosial, Zainal berkata ia merupakan mekanisme yang mana kerajaan mewujudkan agensi khas dengan sumber kewangan kerajaan dan juga dari rakyat menerusi insurans khas yang diwajibkan, mengikut kemampuan dan status ekonomi.“Perbelanjaan untuk rawatan dan fasiliti yang diakreditasi oleh agensi tersebut akan dibayar melalui dana itu.“Kos kerajaan dan individu dapat dikurangkan dan akses individu kepada perkhidmatan yang berkualiti dapat dijamin secara universal,” tambahnya.Pakar ekonomi Barjoyai Bardai bersetuju perbelanjaan untuk sektor kesihatan mungkin tidak mampu untuk ditampung oleh kerajaan.Katanya, sistem insurans itu boleh memastikan rakyat mendapat perlindungan penuh untuk perubatan pakar, pembedahan dan rawatan penyakit utama.“Persoalannya adakah skim ini akan meningkatkan tahap perkhidmatan dan mengurangkan kos kepada kerajaan? Ini bergantung kepada banyak perkara,” katanya.Barjoyai mencadangkan sistem hibrid yang menggabungkan hospital biasa dan rawatan khusus, yang mana insurans boleh digunakan untuk penyakit kronik manakala penyakit biasa boleh dirujuk kepada hospital besar.Beliau turut menjangkakan kualiti hospital sedia ada akan dinaik taraf menyamai hospital swasta sekiranya sistem tersebut dilaksanakan.Menurutnya, sistem itu menggabungkan aspek kewangan dan perkhidmatan perubatan.Ini kerana syarikat-syarikat insurans melihat perkhidmatan perubatan sebagai satu perniagaan.Katanya, kaedah insurans menggunakan prinsip kebarangkalian (probability) yang mana setiap pemegang polisi akan dilindungi.Namun kemungkinan seseorang itu untuk jatuh sakit mungkin hanya 1%.“Kerana kebarangkalian itu rendah, kos yang dikenakan juga rendah.”Dalam pada itu, Zainal berkata pelbagai model dan pelaksanaan sistem insurans kesihatan tersedia, bergantung kepada ekonomi sesebuah negara.Katanya, antara contoh yang baik ialah Turki, Filipina, Thailand, Perancis dan United Kingdom.


Imran Khan ketuai himpunan desak pilihan raya di Islamabad

Bekas perdana menteri Pakistan Imran Khan mengajak penyokongnya berhimpun di Islamabad pada Rabu bagi mendesak kerajaan baru segera mengumumkan untuk mengadakan pilihan raya. “Saya mahu seluruh negara datang ke Islamabad, di Lebuhraya Srinagar untuk Perarakan Haqiqi Azadi pada 25 Mei, saya akan jumpa anda pada pukul 3 petang,” kata Imran dalam catatan media sosial selepas mesyuarat kepimpinan tertinggi Pakistan Tehreek-e-Insaf (PTI) pada Ahad.Sejak disingkirkan menerusi undi tidak percaya di parlimen pada April, Imran menganjurkan perhimpunan besar-besaran di seluruh Pakistan dan menolak kerajaan baru pimpinan Perdana Menteri Shehbaz Sharif yang disifatkannya sebagai “kerajaan import”.Bercakap dalam satu sidang akhbar di bandar Peshawar, pada Ahad, Imran berkata protes di Islamabad akan diteruskan sehingga tuntutannya untuk pilihan raya baru diterima.“Kami mahukan pilihan raya yang adil dan saksama di negara ini,” katanya.Imran berkata kempennya sekarang adalah untuk “haqiqi azadi” (kebebasan sebenar) dan kedaulatan Pakistan.“Ia bukan politik, ia adalah jihad menentang ketidakadilan,” katanya.Perarakan di Islamabad akan diadakan secara aman sehubungan itu beliau meminta institusi negeri untuk kekal adil dalam perjuangannya menentang kerajaan gabungan persekutuan pimpinan parti Liga Muslim Pakistan-Nawaz (PML-N) yang baru berusia enam minggu.Beliau mengulangi pendiriannya bahawa kerajaan PTI digulingkan melalui konspirasi dan berharap tentera terus kekal berkecuali. Imran berkata lawatannya ke Rusia pada Februari, yang dikritik Barat, dibuat selepas berunding dengan kementerian luar Pakistan, bekas setiausaha asing dan kepimpinan tentera serta menafikan tuduhan ia keputusan peribadi.


Kasut kurniaan sultan, bukan beli, kata MB Johor

Menteri Besar Johor Onn Hafiz Ghazi hari ini menafikan beliau telah membeli sepasang kasut yang berharga puluhan ribu ringgit.
Menerusi hantaran di Facebook, beliau berkata kasut itu adalah kurniaan Sultan Johor Sultan Ibrahim Sultan Iskandar.
"Fitnah dan tohmahan perlu dihentikan. Untuk rekod, ini adalah kurniaan Kebawah Duli Tuanku Sultan.
"Ini bukan perkara baru malah Kebawah Duli Tuanku ada juga memberi kurniaan kepada barisan exco kerajaan yang lepas dan kepada pegawai-pegawai kerajaan negeri sebagai motivasi untuk sentiasa bekerja keras untuk rakyat," katanya menerusi hantaran itu.
Terdahulu, beberapa akhbar berbahasa Cina melaporkan isu kasut itu yang dipetik daripada akaun media sosial milik seorang individu mendakwa beliau membeli kasut berharga ribuan ringgit sehingga mendapat pelbagai reaksi daripada warga netizen.


Putrajaya kekal wajibkan pemakaian pelitup muka walau kes Covid menurun

Warga Malaysia tidak dibenarkan untuk meninggalkan pemakaian pelitup muka dalam masa terdekat walaupun angka kes Covid-19 mulai menurun ketika kerajaan mengatakan ia mungkin menjadi sebahagian daripada prosedur operasi standard (SOP) wajib yang lain.Timbalan Menteri Kesihatan II, Aaron Ago Dagang hari ini memetik sebuah kajian yang dijalankan bahagian penyelidikan kementerian kesihatan (KKM) pada Oktober berkaitan pematuhan prosedur operasi standard (SOP) mendapati 95% responden masih patuh dan sangat bersetuju untuk teruskan amalan norma baru.Beliau turut merujuk kepada artikel yang dikeluarkan University of Texas yang disiarkan pada 26 Januari lalu, yang menyatakan penggunaan pelitup muka dapat mengurangkan jangkitan melalui penyebaran cecair pernafasan sama ada menerusi kajian makmal atau klinikal.“Bagaimanapun, penggunaan pelitup muka mestilah disekalikan dengan pematuhan SOP seperti penjarakkan fizikal dan kerap membasuh tangan,” katanya pada sesi pertanyaan lisan di Dewan Rakyat hari ini.“Oleh itu, kedua-dua kaedah ini wajar dijadikan amalan norma baru setiap individu, walaupun Malaysia telah beralih ke fasa endamik, dan malah ini perlu diteruskan.”Beliau berkata demikian ketika menjawab soalan Mohamaddin Ketapi (Bersatu-Lahad Datu) yang bertanyakan bilakah KKM akan longgarkan SOP seperti pemakaian pelitup muka dan penjarakan sosial memandangkan kebanyakan negara di Eropah khususnya di UK tidak lagi mewajibkan pemakaian pelitup muka.Mengulas lanjut, Aaron turut menekankan kepentingan mematuhi SOP berikutan kemunculan varian Omircon.“Negara seperti US dan UK menyarankan rakyat mereka meningkatkan amalan pemakaian pelitup muka dan penjarakan fizikal,” katanya.Dalam pada itu, beliau memaklumkan seramai 3,011 individu dikenakan tindakan kompaun kerana tidak patuh dengan arahan pemakaian pelitup muka manakala 3,080 individu dikompaun kerana tidak amalkan penjarakan fizikal.


Percepat vaksinasi, kerajaan tarik balik dasar ‘satu dos suntik, satu dos simpan’

Malaysia tidak lagi menggunakan dasar ‘satu dos suntik, satu dos simpan’ seperti sebelum ini, bagi mempercepatkan proses vaksinasi di bawah Program Imunisasi Covid-19 Kebangsaan (PICK), kata Menteri Penyelaras PICK Khairy Jamaluddin.Beliau berkata, vaksin sedia ada akan digunakan sepenuhnya kerana kerajaan berpuas hati dengan jadual penghantaran vaksin Pfizer-BioNTech oleh syarikat pengeluar, dan ia akan membolehkan fasa pertama PICK selesai lebih awal.“Minggu ini, kita telah menarik balik polisi satu dos suntik, satu dos simpan, dan kita terus gunakan dos-dos tersebut dan tidak perlu untuk menunggu kepada penghantaran baharu sebelum menggunakan dos-dos tersebut.“Dengan cara itu, kita akan boleh menamatkan fasa satu lebih awal dan memulakan fasa kedua lebih awal juga. Kadar vaksinasi pada ketika ini boleh naik sehingga 20,000 dos sehari, berdasarkan kepada penghantaran vaksin,” katanya pada sidang media perkembangan PICK hari ini bersama Menteri Kesihatan Dr Adham Baba.Khairy berkata beliau akan mengadakan mesyuarat bersama Adham, bagi menentukan tarikh fasa kedua PICK bermula, yang akan diumumkan Isnin depan.Khairy berkata, bilangan dos vaksin Covid-19 yang telah dihantar ke Malaysia setakat ini adalah 847,630 jenis Pfizer-BioNTech dan Sinovac.Setakat ini, katanya 428,710 individu telah divaksinkan pada fasa pertama Program Imunisasi Covid-19 Kebangsaan.PICK yang dilaksanakan dalam tiga fasa bermula pada 24 Februari lepas, dengan dimulakan oleh Perdana Menteri Muhyiddin Yassin yang menerima suntikan vaksin Covid-19.Fasa 1 dari Februari hingga April 2021 adalah bagi kumpulan petugas barisan hadapan melibatkan 500,000 orang.Fasa 2 pula dari April hingga Ogos membabitkan kumpulan warga emas berumur 65 tahun ke atas, golongan berisiko tinggi serta Orang Kurang Upaya melibatkan 9.4 juta orang, manakala Fasa 3 dari Mei 2021 hingga Februari 2022, untuk penduduk di Malaysia berumur 18 tahun ke atas – warganegara dan bukan warganegara – dengan sasaran lebih 13.7 juta orang.Berhubung laporan media antarabangsa mengenai vaksin AstraZeneca adalah haram Khairy berkata, pihaknya akan mengkaji kandungan vaksin tersebut dan menyatakan pendirian mengenainya dalam masa terdekat.Media di Indonesia melaporkan vaksin AstraZeneca tidak halal dari segi syariah dan Majlis Ulama Tertinggi Indonesia dalam laman webnya pada Jumaat, mendakwa vaksin itu ‘haram’ kerana proses pembuatannya menggunakan bahan daripada haiwan iaitu babi.Mengenai perkembangan perolehan vaksin Adham berkata, Malaysia setakat ini telah memuktamadkan perolehan vaksin sebanyak 60 peratus untuk kegunaan negara iaitu jenis Pfizer-BioNTech dan Sinovac.“Malaysia sebelum ini membeli 12.8 juta dos vaksin jenis Pfizer-BioNTech dan menambah tujuh juta dos lagi, yang meliputi 50 peratus populasi,” katanya.Selain itu, Kementerian Kesihatan (KKM) juga bersetuju membeli 12 juta dos vaksin jenis Sinovac ‘fill and finish’ daripada Pharmaniaga LifeScience Sdn Bhd (PLS), selain daripada 200,000 dos produk akhir dari Beijing.Dalam perkembangan lain Adham berkata, Malaysia telah mengesan 13,185 kes Covid-19 sporadik dalam tempoh dua minggu lepas, yang merupakan kira-kira 66 peratus daripada jumlah keseluruhan kes bagi tempoh tersebut, manakala 6,751 kes datangnya daripada kluster Covid-19 yang telah dikenal pasti.